Gezurretan aritzea leporatu dio EH Bilduk Okondo Aurrerari, Itzalde abesbatzaren diru-laguntzaren harira - Okondo - Aiaraldea.eus\nErredakzioa 2019-03-13 11:00\nItzalde abesbatzako kideak, artxibo irudi batean. / Itzalde abesbatza\nPrentsa-ohar berria plazaratu du Okondoko EH Bilduk Itzalde abesbatzaren diru-laguntzaren harira. Udalak diru-laguntza ukatu zion abesbatzari, eskaera epez kanpo aurkeztu zuelako. EH Bilduk erabaki hori kritikatu zuen, abesbatzak egiten duen lana nabarmenduz. Udal gobernuak, bere aldetik, adierazi zuen aurreko urte batzuetan ere ukatu egin dituztela laguntzak (Ametsuts elkarteari eta Jubilatuen Klubari) arrazoi beragatik eta EH Bilduk ez duela ezer esan.\nHori gezurra dela nabarmendu du EH Bilduk, bi elkarte horiek eskatutako laguntza beti jaso dutela argudiatuta. “Horrela konprobatu daiteke dekretuetan”. Udal-gobernuak, bere aldetik, adierazi du ez duela gaiari buruzko adierazpen gehiago egingo, udal ordenantzan jartzen duena elkarte guztiei berdin aplikatu behar zaiela nabarmenduta.\nErredakzioa 2019 mar 05 Okondo\nUdal-gobernuak azaldu du lehenago ere horrela jokatu dutela beste elkarte batzuekin eta EH Bilduk ez duela ezer esan. Itzalde abesbatzarekin salbue...


Elgoibarko Udalak III. Idazlan Lehiaketako sariak banatu zituen atzo - Elgoibarko Udala\nElgoibarko Udalak III. Idazlan Lehiaketako sariak banatu zituen atzo\n2020 - 6 - 18\nAurtengo edizioak parte hartze errekor berria lortu du 199 lan aurkeztu ostean, horietako 28 izan dira sarituak.\nUdalak ekitaldi hau baliatu du 2018an eta 2019an sarituak izan ziren lanekin argitaratu duen liburua aurkezteko. Liburuaren 300 ale argitaratu dira.\nIdazlan lehiaketako sarituen argazki bilduma\nElgoibarko Udalak, Kultura, Euskara, eta Haur, Nerabe eta Gazteen Sustapeneko Sailen bitartez, antolaturiko III. Idazlan Lehiaketara 199 lan aurkeztu dira, eta horietako 28 izan dira sarituak. Sariak atzo arratsaldean bertan banatu ziren Aita Agirre kulturguneko areto balioaniztunean. Sari-banaketa berezia izan zen, sariak taldeka banatu zirelako 3 txandatan, modu horretan jende pilaketarik ez sortzeko.\nLehiaketaren helburua ikasleen artean euskaraz idazteko trebetasuna sustatzea izan da, eta epaimahaiak esandakoaren arabera, maila ona erakutsi dute ikasleek. Epaimahaia herriko literaturzale eta idazleek osatu dute, hala nola, Jasone Osorok, Jon Eugik eta Iñigo Otañok. Eskertzekoa beraz, epaimahaiak egindako lana, baita eskoletako arduradunek egindakoa ere.\nAne Beitia alkateak sarrera egin ondoren, hitza eman zien epaimahaikoei euren balorazioa egin zezaten. Epaimahaikoen hitzetan: “parte-hartze nabarmena izan da, eta maila ere oso ona. Gainera, aldaketa klimatikoa, integrazioa eta berdintasuna bezalako kezkak gure gazteen buruetan dabiltzala ikusi dugu, eta horrek bereziki poztu gaitu. Hirugarren edizioa dugu hau eta hainbat izen urterik urte errepikatu dira, hau da, Elgoibarren idazteko talentua duten haur eta gazteak daude eta horiek bereziki zaindu eta mimatu behar dira. Amaitzeko, beste behin ikusi da neskak nabarmentzen direla eta horren inguruan bi gauza esan nahi genituzke. Batetik, jarrai dezatela zaletasuna lantzen, oraindik ere urria baita emakumeen presentzia euskal letretan eta, bestetik, bereziki nerabeen artean mutilak animatu nahi ditugu idaztera, ziur baikaude asko direla letretarako zaletasuna eta erraztasuna dutenak.”\nUdalak ekitaldi hau baliatu du 2018an eta 2019an sarituak izan ziren lanekin argitaratu duen liburua aurkezteko. Liburuaren 300 ale argitaratu dira eta Udalaren asmoa orain arteko edizioetako saridunei eta epaimahaikoei oparitzea da. Eskoletan ere banatuko ditu ale batzuk Udalak. Gainerako aleak Udaleko Euskara sailean eta Liburutegian egongo dira eskuragai. Udalaren web atarian ere eskuragai izango da edonork ikus dezan.\nJarraian, sarituen berri eman zuten, eta saritu bakoitzak bere saria jaso zuen: erosketa bonua, diploma eta liburuak.\nSaritutako lanak, egileak eta sariak ondorengoak izan dira:\ndiploma, 50 €-ko bonua eta liburu bat opari\nTrumoia eta Lainoa\nLeire Vázquez Crespo\nGepardoa eta Lehoia\nIrati Oiartzabal Ugarteburu\nAne Cearsolo Zuazubiskar\nGlu eta plastikoa\nUnax Ansola Arrieta\nMunduko erraldoirik txikiena\nAsier Orbea Ribera\nOrtzi Rodríguez Aguayo\nElene Ansola Irazabal\nIñigo Merino Corbillón\nGoiuri Marcos Etxeberria\nMarkel Ortiz Etxeberria\ndiploma, 60 €-ko bonua eta liburu bat opari\nMusika noten alaitasuna\nAinara Roman De Sousa\nUdane hosto txikia\nDuna Santos Otegi\nLiburu arraro eta magikoa\nEstitxu Arregi Ansola\nJosu bere mugikorreko birusaren aurka\nIbon Macazaga Idarraga\nNaroa Ansola Ansotegui\nElene Castañares Fernández\nNi eta nire amona bihurria\nNora Arzamendi Arocena\nUda berezi eta ahaztezin bat\nMikel Sastre Estarta\ndiploma, 80 €-ko bonua eta liburu bat opari\nOihan Odriozola Gurrutxaga\nKira Zubizarreta De Sousa\nAmetsak egi bihurtu\nMalen Ulazia Loiola\nMiren Serrano Corta\n100 €-ko bonua eta liburu bat opari\nInor ez da txikiegia\nMalen Etura Gonzalez\nEtorkizuna gurutzegrama batean\nNaroa Rodríguez Aramburu\nEta ni II. Mundu gerran jaio izan banintz?\nMaddi Arriola Mendieta\nUr tanta hotzak\nMarkel Goenaga Urain\n120 €-ko bonua eta liburu bat opari\nPaula Anchustegui Iglesias\nJurdana Alberdi Regil


Panina, Sofija – K17.eus\nErrusiar politikari eta filantropo liberala. Egun ezaguna ez bada ere, 1917ko Urriko Iraultzaren aurretik, Arazo Sozialetarako ministro-orde izan zen (halere ez zen ministro oso izan, eta agian horrek ez du bere ezagutza historikoa lagundu). Panina liberalismora oso jotako familia aberats batean hazi zen: bere aitona eta aita enpresario oso handiak eta lurjabeak zituen, eta aita gainera, Justizia Ministroa ere izan zuen, ideia ilustratuen hedatzaile izan zelarik. Hau hiltzean bere ama Ivan Petrunkevitx aktibista liberalarekin ezkondu zen, azken hau 1905ean Alderdi Demokrata Konstituzionalistaren fundatzaileetakoa izan zen (Panina, geroago, alderdi horren militantea izan zen). Anatoli Dorian poeta ere familiakoa zuen. Bere familia nobleziatik zetorren, eta Sofija Paninak “kontesa” titulua zuen, eta zenbaiten araberra, Errusiako emakumerik aberatsena ere bazen.\nPanina filantropiara eman zen oso gaztetatik. Eskolak, irakurketa-taldeak eta jantoki sozialak antolatzen zituen. 1903an “Ligovski Herriaren Etxea” deitutako eraikin bat inauguratu zuen karitate lan horien egoitza moduan, Petrograden (eraikin hori oraindik zutik dago eta komunitate-egoitza lanak ere betetzen ditu). Bertan, bai beharrizan materialak zein kulturalak betetzen zituzten, eta batzuetan, oposizioko taldeen biltzarlekua ere izan zen. Etxe hori, komunitate-zentro moduan nazioartean ere ezaguna izan zen. Lev Tolstoi idazlearekin laguntasun harremana ere izan zuen, bere gaixotasuna sendatzen lagundu ziolarik. Prostitutentzat babes-sareak ere antolatzen zituen. Garai horietan panina oraindik alderdi batetako kidea ez bazen ere, liberalismoaren alde gogor jarri zen, Zemstvoen Batasuna finantzatuz (zemstvoak tokiko autogobernu organoak ziren, batez ere jatorri aristokratikoko liberalek osatutakoak, eta liberalismoaren zelula bezala ikusiak ziren). Halako aktibitateak “Kontesa gorria” ezizena ekarri zion, ezizen ez guztiz zehatza, Panina ez baitzen sozialista, liberala baino. Beste ezizen bat “Errusiako lehen emakumea” ere izan zen.\n1914an, Errusia guda inperialistan sartzea babestu zuen, eta Ligovski Herriaren Etxeak armadaren beharrizanak ere bete zituen. 1917an, buru-belarri sartu zen Panina politikan, Alderdi Kadetean (ordura arte, alderdi giroaz at bizi zen) Maiatzetik aurrera, honen zuzendaritzaren parte izan zelarik (Komite Zentral Kadetean sartu zen bigarren emakumea izan zen Ariadna Tirkovaren ondoren). Maiatzean, Errusiako Behin-behineko Gobernuko Arazo Sozialetarako ministro-orde izan zen, goi-funtzionaritza kargu bat lortzen zuen historiako lehen emakume bat izaki (aristokrazia arrazoiengatik lortu zutenak kenduta). Abuztuan, ministro-orde izaten jarraitu zuen, baina kasu honetan Hezkuntza Ministerioan. Petrogradeko Udaleko zinegotzi ere izan zen.\n1918an Errusiako Hegoaldera joan zen, Armada Zuriarekin bat egitera. Anton Denikin jeneralaren ordenetara aritu izan zen, honen kabinete zibilaren parte ere izan zelarik. 1919an Europako hainbat herrialdeetatik bira egin zuen, Armada Zuriarentzat laguntza eta babesa bilatzeko asmoz. 1920ko martxoan, Armada Zuria atzera egiten ari zela, Errusia behin-betiko utzi zuen. Erbestean Frantzian bizi izan zen lehenik, Suitzan gero eta 1924 ostean Txekoslovakian, non errusiar emigrante zurien egunkari bat zuzendu zuen. Horrez gain, emigrante errusiar zurik laguntzeko Zemgor erakundean (Georgi Lvovek zuzentzen zuen erakundean) egin zuen lan. 1938an, AEBra emigratu zuen, eta han Tolstoi Fundazioa sortu zuen Aleksandra Tolstaia Lev Tolstoiren alabarekin batera. 1956an New Yorken hil zen.\nPrevious Previous post: Akselrod, Pavel\nNext Next post: Krestinski, Nikolai


Saint-Martin-de-Lerm - Wikipedia, entziklopedia askea.\nSaint-Martin-de-Lerm (frantsesez eta ofizialki: Saint-Martin-de-Lerm) Okzitaniako udalerri bat da. Administratiboki Frantziako Gironda departamenduan dago, Akitania Berria eskualdean. 2013an 137 biztanle zituen.\n44° 38′ 53″ N, 0° 02′ 29″ W / 44.6481°N,0.0414°W / 44.6481; -0.0414Koordenatuak: 44° 38′ 53″ N, 0° 02′ 29″ W / 44.6481°N,0.0414°W / 44.6481; -0.0414\nSaint-Martin-du-Puy, Bagas, Camiran, Landerrouet-sur-Ségur, Loubens eta Saint-Hilaire-du-Bois\n70 (%47) 73 (%49)\n2007an Saint-Martin-de-Lerm udalerrian erroldatutako biztanleak 137 ziren. Familiak 56 ziren, horien artean 20 pertsona bakarrekoak ziren (12 bakarrik bizi ziren gizonak eta 8 bakarrik bizi ziren emakumeak), 16 seme-alabarik gabeko familiak ziren, 16 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 76 etxebizitza zeuden, 60 familiaren etxebizitza nagusia ziren, 8 bigarren erresidentzia ziren eta 8 hutsik zeuden. 74 etxeak ziren eta 2 apartamentuak ziren. 60 etxebizitza nagusietatik 48 bere jabearen bizilekua ziren, 11 alokairuan okupaturik zeuden eta 1 doan lagata zegoen; 1ek gela bat zuen, 4 etxek bi zituzten, 9 etxek hiru zituzten, 14 etxek lau zituzten eta 32 etxek bost zituzten. 52 etxek euren parking plaza propioa zuten azpian. 26 etxetan ibilgailu bat zegoen eta 30 etxetan bat baino gehiago zituzten.\nSaint-Martin-de-Lerm udalerriko biztanleria-piramidea 2009an .\n2007an lan egiteko adina zuten pertsonak 76 ziren, horien artean 58 aktiboak ziren eta 18 inaktiboak ziren. 58 pertsona aktiboetatik 56 lanean zeuden (27 gizon eta 29 emakume) eta 2 langabezian zeuden (1 gizon eta 1 emakume). 18 pertsona inaktiboetatik 13 erretiraturik zeuden eta 5 "bestelako inaktibo" gisa sailkaturik zeuden.\n2009an Saint-Martin-de-Lerm udalerrian 61 unitate fiskal zeuden, 140 pertsonek osaturik. Pertsona bakoitzeko diru-sarrera fiskalaren mediana urteko 17.981 euro zen.\n2007an zeuden 8 komertzioetatik, 4 eraikuntza enpresak ziren, 2 ibilgailuen saltze eta konpontze enpresak ziren, 1 finantziazio enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Saint-Martin-de-Lerm udalerrian 13 nekazaritza-ustiategi zeuden.\nLanderrouet-sur-Ségur (1,7 km)\nMesterrieux (2,0 km)\nLoubens (2,0 km)\nSaint-Martin-du-Puy (2,8 km)\nBagas (2,9 km)\nCamiran (3,2 km)\nAzken aldaketa 17 martxoa 2021(e)an, 08:39(e)tan\nOrriaren azken aldaketa: 17 martxoa 2021, 08:39.


Elgeta San Roke kalearen inguruan zabaltzen da. Kale nagusian, Jasokunde Amaren parrokia (XVI. mendea), eta Mendizaleen plaza kokatzen dira. Zuloagaren herririk maitagarriena izateaz gain, 1924an, (Federación Vasco-Navarra de Montaña) gaur egungo Euskal Mendizale Federazioa sortu zen bertan.\nElgeta paisai lilugarriez inguratuta dago. Asentsio atsedengunetik Gipuzkoa eta Bizkaiko hainbat mendi begiztatu daitezke beste inondik ez bezala. Oso gertu, Intxorta gaina kokatzen da, non gerra zibileko zenbait lubaki eta aztarna berrezkuratu diren oraintsu. Oinez egiteko ibilbideetan zehar ermita, baserri eta karobiak aurkituko ditugu eta Aixola ubidearen zakonean murgilduta, izen bereko urtegira helduko gara.\nWeb gune ofiziala: www.elgeta.eus


Huna, Pertsularien egunean, Urruñako elizan, Larzabal jaun apezak eman prediku orroitgarria.\nAitor bat zor dautzuet: Eskualdun bestetan, bihirik ez dautatela plazer egiten, nola pertsularien arteko partidek.\nEder dira pilota partidak, eder eskualdun dantza eta kantuak, bainan horietan artzeko, ez da baitezpada Eskualdun izan behar... Ez eta ere horien konprenitzeko eta gozatzeko.\nBainan pertsutan artzeko, pertsuen segitzeko eta pisatzeko, nahi-t'ez behar da izan Eskualdun.\nBeraz pertsularien partida duzu Eskualdun bakarren arteko besta bat. Eskualdun familia handiko, besta berezi bat. Eta hortako diot ekartzen besta huni, atxikimendu berezia.\nZER ERRAN PERTSULARIAZ?\nPrediku alkitik zer erran ote ditaken pertsulariaz, gogoetan bainindagon, bururat etorri zait eskualdun kanta zahar bat:\n«Bazterretik bazterrerat, oi munduaren zabala!\nEz dakienak erran liroke ni alegera naizela,\nHortzetan dizut irria eta bi begietan nigarra».\nKantu zahar horrek erakusten dauzkigu bi zabaldura: bat kanpokoa, munduaren zabala; bertzea barnekoa, gogo-bihotzen zabala.\nEta hori hala da, gutarik bakotxa baitan, eta gure inguruan kausi ditazke bi zabaldura... Bat gorpuzdun gauzena, eskuz hunki ditakena eta izar ditakena. Bertzea, arimako erabilpideena, gorputzeko begiz ikus ez ditakena, bainan bere baitan, gutarik bakotxak senditzen duena.\nBi zabaldura horietan badituzu gizonak langile... Gizon batzu ari dituzu mundu zabalaren apaintzen eta edertzen, hala nola gure etxe eskualdun polliten altxatzen ari diren etxegintzaleak, edo xumeki, bere pentze inguruko berro berdintzen eta arintzen ari diren laborariak.\nZorigaitzez, badira ere gizonak, beren gerlako tresna higuinez, lurraren axala biluzten, uspeltzen eta errausten dutenak.\nMunduaren zabalean bezala, badira ere gizonak, beren lana derabilkatenak arimako eremu eta harat-hunatetan.\nHetarik bat duzu apeza, arima pizten baitu Jainkoaren biziaz, eta arimako bizi horren zaintzerat baita lehiatzen...\nApezez bertzalde, badituzu arimaren apaintzale eta goratzale diren langileak, kanporat agertzen dituzten etsenplu, sentimendu eta gogo ederreri esker... Eta horietarik bat duzu pertsularia... Pertsularia duzu beraz, apeza bezala, arimako gora-beheren ibiltzale.\nPERTSULARIA ETA APEZA\nHortakotz, o pertsularia, orroit zaite zure ofizioa ez dela edozoin, bainan ohorezko kargu bat.\nJesusek erran baitu, munduko ontasun guziek baino gehiago balio duela arimak, zure kargua gorenetarik da, arimen moldatzaile denaz geroz.\nEta, badakigu, gure herrietan, apezari bezenbat pertsulariari daude idekiak jendeen beharriak... Lehenari bezenbat bigarrenari, herritarrek galdatzen diote, tokiko besten (ezkontza edo bertze) gorestea, tokiko gertakarien aipatzea eta jujatzea.\nApezaren solasak bezain segur eginen du herriko itzulia, pertsulariaren zirtoak edo koblak.\nApezarentzat bezala pertsulariarentzat, herritarrak jakin nahiko du, ean zer ateraldi egin duen.\nApezak bezala pertsulariak moldatzen ditu Eskualdunen arimak.\nPertsulariaren erakaspenak, kantuaren bidez, jendeen gogoan sartuko, kokatuko dira, eta handik beren tenorean jaliko...\nZonbat haur, jazarkundean beren aitarentzat, ez dira lerratuko kantatzerat Bordaxuri galerianoaren pertsu hau?\n«Ene aita da gizon kontsideratua\nSemia galeretan du segurtatua\nNun nahi otoitzean belaunikatua\nSaindu iduri debru madarikatua».\nOraiko gerla denbora nahasietan, zonbati ez zaizkote gogoratuko, Xenpelar gipuzkoar pertsulariaren lerro hauk?\n«Ez naiz ni gerraren zale,\nBerari tira alde.\nBala bat sartu buruan;\nAspertuko da orduan!»\nEta, zoin laborarik ez du kantatuko udazkenean, uzta eder bat bildu ondoan, bere zorteaz kontent, Elizanbururen pertsu hau?\nOntasun aski bertzetik.\nZer behar dut gehiago nik?»\nEta gisa berean, batzuk goratik bertzek beheratik, batzuk amodioa dariotela, bertzek herra, batzuk ilundura, bertzek alegera, hainitz eskualdun arima kotsatu dituzte, onez ala... gaxtoz, Bilintxen pertsu lehun maitagarriek, Etxahunen ukaldi zorrotzek, Txirritaren zirto urragarriek, bertze hainbertzenek ere...\nEz dautzuet hemen aipatuko egun ohoratzen dugun Basurko zena, sarri izanen baituzue hartaz xehetasun... Hemen, otoitz dugu bakarrik eginen harentzat.\nPERTSULARIA, NORBAIT ZIRA!\nBeraz, pertsularia, orroit zure presunak itzal handia egiten duela.\nOrai beretik, zure pertsuak kantatuak ditazke ez bakarrik Eskual Herrian, bainan berdin Nevada mendietako artzain xoletan, edo Afrika zolako soldadoteietan.\nEta ez zure presuna, ez zure pertsuak, ez dira hilen zurekin, bainan aipatuak izanen dira luzaz, berdin menderen mende.\nEz nuke nehor gutitu nahi, bainan segur naiz oraiko gizon aipatu batzu (jaun deputatu, auzapez eta bertze) aspaldian ahantziak izanen direlarik, oraino jendeen ezpainetan ibiliko direla gure artean ditugun pertsulari zonbaiten omenak eta erranak.\nZuen izena, zuen lana, jaun pertsulariak, dira iraunkor... Hortakotz ere, ekar diezotegun errespetu berezi bat.\nBerrikitan irakurtzen nuen saindu batek ziona. Gure jujamenduko gaztigua ifernuan edo saria zeruan, ez direla baitezpada beti saindamendurik gabe egonen, bainan denborarekin emenda ditazkela, guk hiltzean utzi obrek, gaizkia edo ongia emendatuko duten neurri berean... Gure obrek segituko gaituzte beraz, hil-eta ere.\nHortakotz, pertsulari adixkideak, ez dezagun ibil munduarentzat kalte eta guretzat pairamen laizteken pertsurik.\nUtzirik bere gisa zikin eta gaxtakeriak, gure ahotik ez daitezela atera elhe altxagarri, zuzengarri, erakaspentsuak baizik, Jainkoari zor diogu pertsutako dohaina. Zor hori pagatuko diogu, horren fruituak berari eskainiz.\nAgurrik beroena derautzuet gure artean aurkitzen zareten bertzaldeko haurrideri... Zuek eta guk familia bera egiten dugu... Sarri, denak betan, eskuz esku, denek maite dugun mintzaira ohoratzen dugula, joanen gira pertsularieri ospe egiterat.\nBai. Jaun Pertsulariak, egun hau zuena duzue... Jainkoak zauzte dohain bereziz beteak... Eskuetan dituzue botere handiak. Argi, gora, hunki eta josta gaitzala zuekin Jainkoaren graziak!\nSalutatzen zauztegu, Jaun Pertsulariak!\n(Gure Herria, 1958, 91-94)


Kasu Klinikoa. CsO Lab#4 | Arteleku\nKasu Klinikoa. CsO Lab#4\n2013/09/25 - 09/27\nOrganurik Gabeko Gorputzaren ziklolaren laugarren laborategi honetan Juan Llano Borbolla-rekin batera, hitz egingo dugu, jolastuko gara eta gorputzaren ideia teoriatik osatzen duten organoak erauziko ditugu.\nIrailak 25, asteazkena: 19:30etan\nIrailak 26 eta 27, ostegun eta ostirala: 11:00etatik - 19:30etara\nHitzaldiak, ebakitzeak, iritziak, jokoak eta mutazioak\nArgi dago gurasoek eman digutenarekin aurkezten garela munduaren aurrean: baten begiak, bestearen izaera... Aurreko belaunaldietakoek ere bereganatu zituzten gauzak dira: amonaren sudur konkorra edo jada zein zen gogoratzen ez dugun aspaldiko arbaso baten harrotasuna. Familiako izaerak eta itxurak alde batera utzita, bistakoa dirudi, baita ere, banatzekoa den ondareko gauzen artean garai eta leku zehatz bateko gertakizunak aurkitzen direla. Gertakizun horiek dira zuzentzen, hezten, administratzen eta beren arauen arabera menderatzen gaituztenak, hau da, gorputz bat "antolatzen" eta osatzen digutenak, orain arte beti itxurazkoa, agerikoa eta sentikorra zen informazio genetikoz beteta zegoena. Gertakizun horiek, itzalak baliran, gure gain har ditzagun eskatzen digute oihuka, gure ohiko sufrimenduan eta are gure keinu xumeenetan etengabe agertu daitezen.\nHorrela laburbildu daiteke gorputz-organoaren ideia, zeinak aurretik aipatutakoaren arabera adierazi dezakeen, beharbada, gorputz bat eratzen, egituratzen eta eraikitzen dela berezitasun genetikoez ez ezik, jaio ginen unetik gure bizitzara gehitu diren berezitasun historiko, sozial eta hezigarriez ere. Hain zuzen ere azken horregatik, gorputza (organoekin) eraikuntza historiko bat delako, ahal dizkiogu era guztietako berrikuskapenak egin, errazago gerta dakigun gorputz horren genesia eta garapen ildoa zein den birpentsatzea eta, hortik abiatuta, zeri eta nora begira dagoen agian erabakitzea.\nAzpimarratzekoa da "eraikitakoa" desegiteko aukera dugula, belaunaldiz belaunaldi igaro eta babes edo mozorro bezala erabili den egitura -soziala eta materiala- erabateko hondamendian abandonatzen duenak bezalaxe. Natura sortzailea berreskatu dugula adieraziko luke horrek, hau da, hazi germinalaren eraginez berreskuratu dugula sortzen dena, sortzailea dena, poetikoa dena Natura sortuaren kaltetan, zeina baita kontrolatua, natura galbideratua eta gizatiar gizatiarregia. Baina, kasu kliniko guztietan bezala, behin eta berriz galdetu behar genioke geure buruari -sintoma bakoitza xehetasunez aztertu ondoren eta behin betiko diagnostiko batera iritsi aurretik- ea nola egin daitekeen organorik gabeko gorputz bat, eta, berehala, ikerketa prozesuan sortzen diren erantzunak zehatz-mehatz ebaluatu. Horrela, eszeptikoek gutxienez ezinezkotzat hartuko luketen ondorio baten antzeko zerbaitetara hurbilduko ginateke. Hala ere, -eszeptizismoak alde batera utziz- hezurmamitutako askatasuna ekarriko luke (posible balitz) gorputzaren des-antolaketa konkistatzeak eta iraganeko bizipenen tabula rasa egiteak; hori bai, organorik gabeko gorputz batean eta gauza guztiek sorburua duten eskualde basati hartan. Arazoa sortzen da, baldin eta, askatasun bide bat sortu beharrean, gorputz berri bat eraikitzen ari bagara, hura inguratzen duen proiektu baten eragingarritasunik gabe. Hori, onenean ere, zera izan daiteke: arrazoibiderik gabeko jario bat edo, baikorragoa izanik, gure baitako eta kanpoko mamuek gugan eraiki duten gorputz eta gorpuztasun horren urrunagoko erabilgarritasun bat.\nBitartean, esperimentazioaren eta elkarrizketa amaigabeen bidetik jarraitu behar da, hori baita konponbide onena gure baieztapen originalenak berrikusteko... barre egiteaz aurpegiak min egiten digun arte.\nIrudiak / Kasu Klinikoa. CsO Lab#4\nElkarrizketa / Juan Llano Borbolla\nHitzaldia / Juan Llano Borbolla


2016. urtean Euskal Autonomia Erkidegoko enpresa eta erakunde pribatuak aholkularitza-enpresa homologatuak kontratatzeko, emakume eta gizonen arteko berdintasunari buruzko diagnostikoak eta berdintasun-planak egiteko, diru-laguntzak. - Eusko Jaurlaritza\nEbazpen honen bidez, enpresa eta erakunde pribatuentzako diru-laguntzak arautzen dira, eta diru-laguntzetarako deia egiten da, 2016. urtean aholkularitza-enpresa homologatuak kontratatu ditzaten. Aholkularitza-enpresek laguntza teknikoa emango dute emakume eta gizonen arteko berdintasunerako diagnostikoak egiteko eta berdintasun-planak diseinatzeko, bai barne-antolamendurako, bai ematen dituzten zerbitzu edo produktuetarako.\nEBAZPENA, 2015eko abenduaren 4koa, Emakunde-Emakumearen Euskal Erakundeko zuzendariarena. Ebazpen honen bidez, 2016. urtean Euskal Autonomia Erkidegoko enpresa eta erakunde pribatuei diru-laguntzak emateko deialdia egin eta diru-laguntza horiek arautzen dira, aholkularitza-enpresa homologatuak kontratatu ditzaten, emakume eta gizonen arteko berdintasunari buruzko diagnostikoak eta berdintasun-planak egiteko. Araudia\n2015eko abenduaren 22tik 2016ko urtarrilaren 22ra.


Lointek Gernika Bizkaiak Araskiren kontra lehiatuko du Erregina Koparen final-laurdena - Busturialdeko Hitza : Busturialdeko Hitza\nGoizean Salamancan egin dute Erregina Koparen zozketa, eta Lointek Gernika Bizkaiak RPK Araski talde gasteiztarraren kontra lehiatuko du final-laurdena, martxoaren 5ean [eguena], 18:00etatik aurrera. Hain zuzen, bi euskal taldeen arteko neurketagaz hasiko da aurtengo Erregina Kopa, eta Teledeportek zuzenean emango du (telebistaz emango duten final- laurden bakarra izango da).\nOndoren, Perfumerias Avenidak eta Duran Maquinaria Ensinok jokatuko dute (20:30).\nMartxoaren 6an lehiatuko dituzte beste bi final-laurdenak. Valencia Basketek Ciudad de la Laguna Teneriferen kontra jokatuko du, eta Spar Citylift Gironaren eta Cadi La Seuren artekoa izango azken beste final-aurrekoa.\nFinalerdiak. Lointek Gernika Bizkaiak Araskiri irabaziz gero, finalaurrekoa Perfumerias Avenida edo Duran Maquinari Ensinoren kontra jokatuko du, martxoaren 7an, 13:00etatik aurrera. Hain zuzen, iaz Perfumerias Avenidaren kontra 74-46 galdu zuen finalaurrekoa talde gernikarrak (final-laurdenean 83-70 nagusitu zitzaion IDK Gipuzkoari).\n16:30ean hasiko da bigarren finalerdia.\nBi neurketak Teledeporten ikusi ahalk dituzte Salamancara joan ezin diren zaleek.\nMartxoaren 8an 13:00etatik aurrera lehiatuko dute Erregina Koparen finala.\nFinalerdia helburu. Gernika-Lumoko taldeak hirugarrenez lehiatuko du Erregina Kopa eta aurrekoetan egin modura, finalaurrekora sailkatzea da helburua. Aipatu moduan, iaz IDK Gipuzkoaren kontra lehiatu zuen final-laurdena, eta aurrekoan Al-Qazeres Extremaduraren kontra.\nMario Lopez Lointeken entrenatzailearen berbetan, edozein talde egokituta ere “aurkari gogorra” litzateke. Araskiren kontrako partiduak “intentsita handikoak” izaten direla aitatu du. “Partidu berdinduak edo parekatuak izaten dira, eta detaile txikiengatik erabakitzen direnak. Talde oso lehiakorra dela erakusten ari da. Ondo lehiatzen du eta zaila da hari irabaztea”. Belen Arrojo jokalari andaulizarrak ere aurkari gogorra dela argi dauka, eta Araski sasoi onean dagoela nabarmendu du: “Partidu konplexua izango da, baina %100 egoten saiatuko gara finalerdietara pasatzeko”.\nIazko txapelduna den Avenidak etxean lehiatuko du kopa, eta finalaurrekoan berriro ere aurrez aurre badaude, “konplexurik barik” jokatu beharko dutela gaineratu du: “Talde handienetako baten kontra jokatzean, ez dugu konplexurik eduki behar, eta uste dut hori erakutsi dugula denboraldian zehar”.\nErregina Kopara “ahalik eta egoera onenean” ailegatzeko lan egingo dutela esan du Gaby Ocete mallorkarrak: “Asko borrokatzen duen taldea da, eta denboraldian zehar hobetzen ari dela uste dut”. Bestalde, Emakumezkoen Ligan Erregina Kopa lehiatzea “berezia” dela esan du Blake Dietrick estatubatuarrak: “Kopa lehiatzea beste erronka bat da, eta Araskiren kontrakoa partidu interesgarria izango da”.


2020ko apirilaren 05a, igandea | Ordua Euskal Herrian 06:30:08\nJurgi Kintana Goiriena ::Sabino Arana Goiri Euzkadiren aita\nSabino Arana Goiri Euzkadiren aita\nOso urte gutxian –38 baino ez zituen zendu zenean– Sabino Arana Goirik ideologia berri bat, alderdi bat, jarraitzaile talde bat, kultur eredu bat eta nazio sinboliko bat eraiki zituen, Jurgi Kintana Goirienak Sabino Arana Goiri Euzkadiren aita (1865-1903) biografian jasotzen duenaren arabera. Bilbon sortutako historialariak azpimarratu du aztertzen den edozein pertsona zuzen baloratuko bada, bizi izan zen munduan kokatu beharra dagoela. Horrela ikusita, Arana Goiri ez zen zerutik jaitsitako salbatzailea izan, ezta infernutik irtendako piztia ere. Jainkoa, arraza, hizkuntza, foruak eta historia izan zituen gogoeta-gai bereziki. Fededun erabatekoa izan zen, katoliko integrista. Sabinorentzat, Euzkadiren independentziak helburu erlijioso goren bat ahalbidetuko zuen: euskal herritarren salbazioa. Arrazari buruz zituen ideiak, esate baterako, garaiko Europan guztiz ohikoak ziren. Berarentzat herrialde guztiak jatorrizko biztanleenak ziren, berdin euskaldunak izan edo zuluak. Gizon idealista bezain intransigentea, hizkuntza batez ere arraza babesteko nahi zuen, ez hainbeste funtzio komunikatiborako, eta hortik euskal hizkuntzalariekin izan zituen talkak.\nÂ«Pertsonaia osorik, jaio zenetik hil arte aztertzen saiatu naizÂ»\nNor genuen Sabino Arana Goiri?\nGarai batean, Jesukristoren mailan jartzeraino goratu zuten bere jarraitzaileek. Gaur egun, aurkariek bortizki gaitzesten dute, are Hitlerrekin parekatzeraino. Pertsonaia ospetsua da, dudarik gabe. Euskal nazionalismoaren ideologoa, EAJren sortzailea, euskararen arauemailea, ikurrinaren asmatzailea, antiespainolista gogorra, abertzale sakrifikatua... Berebiziko eragina izan du gure historia hurbilean. Baina polemikoa ere bada.\nEz al da Aranaz nahikoa idatzi? Beharrezkoa al zen zure lan hau?\nArana Goiriren bizitzaz idatzi diren obra aipagarri guztiak erdaraz egin dira. Euskaraz egon badaude hari buruzko zenbait ikerketa on, baina arlo jakinen ingurukoak: filologikoak, pentsamendu politikoaren eremukoak, edota euskalgintzari lotuak. Propioki Arana Goiriren bizitza osotasunean kontatzea falta zen. Mikel Atxagak egina du saio labur bat, eta Joseba Agirreazkuenagak ikerketa jakingarria egin du bere azken urteei buruz. Baina sintesi lana egiteke zegoen. Pertsonaia osorik, jaio zenetik hil arte aztertzea. Bere jarduera publikoa erakustea, baita arlo pribatua ere. Horixe saiatu naiz ni egiten.\nZein da bere arlorik esanguratsuena?\nEz da erraza bere ideologia laburbiltzea. Erlijioa, arraza, euskara, foruak, historia... aski modu konplexuan landu eta uztartu zituen. Nolanahi ere, euskal populua subjektu politiko bihurtu zuen. Bere teoriek mugak eta gabeziak izan arren, inork baino argiago aldarrikatu zuen euskal nazioaren burujabe izateko eskubidea. Horixe da bere ekarpen nagusia.


Georgiera edo kartveliera Georgiako hizkuntza ofiziala da. Herrialde horretan, biztanleriaren % 83ren jatorrizko hizkuntza da, eta beste 500.000 bat lagunek herrialdetik at mintzatzen dute. Alfabeto berezi batez idazten da, georgiar alfabetoaz, hain zuzen. "Dené-Kaukasoar hizkuntzak" eta "Euskal-Kaukasoar hizkuntzak" hipotesien arabera, euskararen jatorri berekoa da, Dené-Kaukasiar superfamilia linguistikoa osatzen baitute.\nGeorgiera edo kartveliera Georgiako hizkuntza ofiziala da. Herrialde horretan, biztanleriaren % 83ren jatorrizko hizkuntza da, eta beste 500.000 bat lagunek herrialdetik at mintzatzen dute. Alfabeto berezi batez idazten da, georgiar alfabetoaz, hain zuzen. Georgierari kartveliera izena ere ematen zaio, georgiera eta hizkuntza hego-kaukasoarrak nahasiz, kartveliera hizkuntza hego-kaukasiar guztiei emaniko izena baita.[erreferentzia behar] Georgiera hizkuntza horien erreferente literario ia bakarra da, hala ere. Kivrulia, juduek hitz egiten duten aldaera, 20.000 lagunek mintzatzen dute Georgian eta 65.000k bertatik kanpo (Israelen, batez ere). "Dené-Kaukasoar hizkuntzak" eta "Euskal-Kaukasoar hizkuntzak" hipotesien arabera, euskararen jatorri berekoa da, Dené-Kaukasiar superfamilia linguistikoa osatzen baitute. (eu)\nGeorgiera edo kartveliera Georgiako hizkuntza ofiziala da. Herrialde horretan, biztanleriaren % 83ren jatorrizko hizkuntza da, eta beste 500.000 bat lagunek herrialdetik at mintzatzen dute. Alfabeto berezi batez idazten da, georgiar alfabetoaz, hain zuzen. "Dené-Kaukasoar hizkuntzak" eta "Euskal-Kaukasoar hizkuntzak" hipotesien arabera, euskararen jatorri berekoa da, Dené-Kaukasiar superfamilia linguistikoa osatzen baitute. (eu)\n/ Kartuli (eu)\nGeorgiera / Kartveliera (eu)


Herri galdeketan 11 proiekturen artean erabaki ahal izango dute - Amasa-villabona - Tolosaldeko ataria\nHerri galdeketan 11 proiekturen artean erabaki ahal izango dute\nJon Miranda Labaien 2021-10-13 19:59\nAmasa-Villabonako Herritarren Parte Hartze batzordeak iaz bertan behera utzitako prozesua berreskuratu du; azaroa bukaeran egingo dute herri galdeketa\nAmasa-Villabonan azaro bukaeran egingo den herri galdeketan 16 urtetik gorako herritarrek, 400.000 euroko aurrekontua zein inbertsiotara bideratu erabaki ahal izango dute. 11 proiektu izango dituzte aukeran eta herri galdeketaren emaitza loteslea denez, hautatuko proiektua 2022. urtean gauzatuko du udalak.\nHerritarren Parte Hartze batzorde bereziko ordezkari politikoek eman dute 2021eko parte hartze prozesuaren barruan gaur arte eman dituzten urratsen berri. Beatriz Unzue alkateak, Xabat Laborde alkateordeak eta Patxi Agirre EAJ-ko udal taldeko ordezkariak eman dituzte xehetasunak eta nabarmendu dute alderdi politiko guztien adostasunarekin apirilaren 19ko bilkuran erabaki zuela Herritarren Parte Hartze batzorde bereziak iaz etendako prozesua berriro martxan jartzea. «COVID-19aren pandemiaren eraginez, bertan behera geratu zen 2020an abiatutako herritarren parte hartze prozesua», esan du Unzue alkateak. Apirileko bilkuran erabaki zuten udal ordezkariek, prozesu hau garatzeko Emun kooperatibaren aholkularitza zerbitzua kontratatzea. «Udalak berak dituen bitartekoekin soilik oso zaila da horrelako parte hartze prozesua eta herri galdeketa aurrera eramatea», esan dute udal ordezkariek.\nApirilaren 29an udalbatzak osoko bilkuran prozesua martxan jartzea erabaki zuen eta ordutik aurrera, 11 proiektu edo proposamen onartu bitartean emandako pauso «garrantzitsuak» aipatu ditu Patxi Agirre EAJ-ko zinegotziak.\nAmasa-Villabonako herritarrek, eragileek edo elkarteek proiektu proposamenak aurkezteko epea zabaldu zuen udalak maiatzaren 1etik ekainaren 15era. Epealdi horretan 18 proposamen aurkeztu zituzten. Ekainaren 15etik uztailaren 26ra bitartean, hirigintza, ingurumena eta kultura sailetako udal teknikariek proposamen guztiak aztertu zituzten eta proposamen bakoitzaren inguruko txosten teknikoa osatu zuten. «Txosten tekniko guztiak aztertu ondoren, Herritarren Parte Hartze batzorde berezian honakoa erabaki zen: hiru proposamen onartzea, eta ondorioz zuzenean herri galdeketara eramatea; arrazoi tekniko ezberdinak direla medio, zazpi proposamen baztertzea; eta beste zortzi proposamenei dokumentazio osagarria aurkezteko irailaren 15era bitarteko epea ematea», azaldu du Agirrek.\nIrailaren 15erako aipatutako zortzi proposamenen dokumentazio osagarria udalean aurkeztu zutela nabarmendu dute batzordeko kideek eta prozesua gidatu duen lan mahaiak dokumentazio guztia aztertu ondoren, zortzi proposamen horiek ontzat ematea erabaki zutela. Beraz, aurreko hiru proposamenekin eta irailaren amaieran onartutako beste zortziekin, 11 dira guztira Herritarren Parte Hartze batzordeak onartu dituen proiektuak, azaro amaieran egingo den herri galdeketara eramateko. Erabaki hori ere alderdi politiko guztien arteko adostasunarekin hartu dela azpimarratu nahi du EAJ-ko ordezkariak.\nUnzueren esanetan, hilabete amaierarako proiektu guzti hauen informazio xehatua biltzen duen aldizkari informatiboa argitaratuko du udalak eta herriko etxe guztietara banatu. «Herri galdeketa azaroan egingo da eta datorren hileko lehen astean herri galdeketari buruzko informazio zehatza zabalduko dugu: data zehatza, bozkatzeko moduak, bete beharreko baldintzak eta abar. Xehetasun guzti hauek parte hartze prozesuko lan taldean eta udaleko Herritarren Parte Hartze batzorde berezian hilabete honetan adostuko ditugu», esan du alkateak. Besteak beste, hilabete amaieran emango dituzten datuen artean, proiektu bakoitzak duen aurrekontua zehaztuko dute. Herri galdeketan hautatutako proiektuen aurrekontuaren arabera, egitasmo bakarra edo gehiago egiteko aukera aztertuko dutela jakinarazi dute batzordean parte hartzen duten ordezkari politikoek.\nAurretik adostuta dagoen bezala, galdeketaren emaitza loteslea izango da, eta beraz, azaro amaieran amasarrek eta billabonatarrek lehenetsitako proiektuak gauzatuko ditu udalak 2022an. 400.000 euroko kopurua gorde du horretarako datorren urtean.\n1. Parke bio-osasungarria. Kale Nagusiaren hasierako pasealekuan parke bio osasungarria eraikitzea.\n2. Oinezkoentzat egokitzea. Txermin auzoko 19, 21, 23 eta 25 zenbakien atzealdeko kalea, Zubimusu ikastolaren alboko kalea, alegia, oinezkoentzat jartzea.\n3. Txermingo aparkalekua. Txermingo aparkalekua eraberritu eta inguruaren urbanizazioa egitea.\n4. Errebote plazan panel berriak. Plazaren arkupeetan eta bere inguruan panel berriak jartzea, Errebotearen historiari buruzkoak.\n5. Bolatokia, padel pista eta erabilera anitzeko espazioa. Olaederra kiroldegiko bolatokia estaltzea eta padel pistak eta erabilera anitzeko espazioa eraikitzea.\n6. Haur parkea. Maiatzaren Lehena plaza ondoko haur parkea estaltzea.\n7. Bide park. Otsabin bide park edo bizikletan aritzeko gune zabala sortzea.\n8. Etxeondoko plaza. Etxeondo auzoko plazaren zoladura konpontzea.\n9. Parke megalitikoa. Komizarko natura gunean, parke megalitikoa egitea.\n10. Skate park-a. Olaederra kiroldegiaren inguruan skate park-a eraikitzea.\n11. Kalistenia parkea. Otsabiko parkearen alboan parkea jartzea. Kalistenia ariketa sistema bat da, giharren mugimenduan oinarritzen dena, makina edo tresna gabe, gorputzaren pisua baliatzen da.


Palestinari buruzko hitzaldia eta mosaikoa, gaurko plana : Oarsoaldeko Hitza\nPalestinari buruzko hitzaldia eta mosaikoa egiten jarraitzea, gaurko planak\nKulturabirusaren barruko bi ekitaldi egingo dituzte gaur arratsaldean. Labaderoa txukuntzen jarraituko dute, eta Ekialde Hurbilaren berri izan.\nAskapenako kideak arituko dira Palestinari buruz.\nAsteburuko ekitaldiak atzean utzita, Kulturabirusa aste berri batean sartuko da. Gaur arratsalderako bi ekitaldi programatuta daude.\nAlde batetik, Alaiartek diseinatutako mosaikoa azulejoekin betetzen jarraituko dute izena eman duten emakumeek, 17:30ean hasita. Pasa den ostiralean jo eta ke aritu ziren labaderoari itxura berria ematen.\nPutzu haundira izena du proiektuak, eta labaderoaren garrantzia historikoa nabarmendu nahi du Alaiartek, baita emakumeen topagunea izaera hori ere.\nBestetik, Biyurri hitzaldiak-en beste saio bat egingo dute, udaletxeko areto nagusian. Askapena erakunde internazionalistako kideek Palestina zein Ekialde Hurbilari buruzko informazioa eramango dute. Hitzaldia 19:00etan hasiko da. Aurretik izena eman dutenek lehentasuna izango dute sarrera eskuratzeko (turismo bulegoan lor daitezke, geratuko balira).


[eibar] koliseoko ziniak\nAintzane Agirrebeña aintzagi a bildua yahoo.es\nAs, Urr 27, 13:04:01, CET 2009\nAurreko mezua (harian): [eibar] koliseoko ziniak\nHurrengo mezua (harian): [eibar] Eta orain zezen plaza !\nEskerrikasko informaziñuagaittik, e! Oin arte ezin izan dot erantzun, lan barrixetan hasi naiz eta... Ama izaten ikasten dihardut eta...\n--- El sáb, 17/10/09, normanduval <normanduval a bildua pimienta.org> escribió:\nDe: normanduval <normanduval a bildua pimienta.org>\nAsunto: Re: [eibar] koliseoko ziniak\nPara: "Eibartarrak zerrenda" <eibartarrak a bildua postaria.com>\nFecha: sábado, 17 de octubre, 2009 09:29\nUff, Eibar eta zinia, kontu xelebria, Aintzane.\nEsan zeben aurretikan Eibarren egondako ziniak itxi zittuela jende faltia zeualako edo. Ontxe hasi diraz martxan Kolisuan "multizinien" kontu horrekin eta itxuria sekulako arrakastia daka. Nola leiken hori? Eibarrek inguratzen daben misterio berri bat, itxuria.\nNeretako oso xelebria da hori kontu hori. Irakorri neban eta kittuan elkarrizketia zinia kudeatzen daben enpresiakin. Tipuak esaten zebanez ez zeben bertan "zaborrik" proiektauko, bakarrik kalitatezko zinia. "Zaborra", bere hitzetan, zuzenian DVD formatura doia ta ez da zinetik pasatzen. Neu ez naz oso aditua gaixan, baña pelikulazalia banaz, ta azkenaldixan ikusi dittudazen pelikularik onenak ez dira zinetara allegau. Noski, zine independiente gehixena ez da horra allegatzen, zuzenian DVD-ra doia. Baña kontxo, neri kalitate handikuak iruditzen jataz, ta uste dot gehixenetan Hollywoodeko pelikula gehixenek baño gehixau dakiela esateko. Ta bueno, horri zaborra deitzia, bakarrik ez dabelako exito komertzial handirik bereganatzen, ez jatan oso egokixa begittandu.\nBaña galdera klabia, betikua da. Eibarko udalak enpresa pribatu bateri lagatzen dotsa aretua zinia egin daixan bertan, zinema areto komertzialetan kobratzen dan antzerakua kobratuz (5 euro normala, 4 euro ikuslien egunian), ta pelikulak bere anuntzixo ta guzti datoz. Beraz, hamen doia galderia, ze ezberdintasun dau Koliseuan eta beste areto pribatu baten artian? Nik ez dakitt. Ez omen zan koliseua areto publiko bat? Lehenagotik pagau badou aretua, ontxe zegattik pagau biou pelikulia beste aretuen berdin-berdin? Ba, Eibarrek gordetzen daben beste misterixo bat, horixe.\nBestela jartzen daben pelikulak, ba bueno, nere interesekuak ez dira larregi, baña tira, neu be apur bat arrarua naz gauza hoietarako. Egixa da ez dala zinemarako prestautako areto bat, gehixau da musika edo antzerkirako, ta bere mugak dittuala. Baña egon nazenetan ez neuke esango pelikulia gaizki ikusten zanik. Normal-normal. Ikusi normal, entzun gorra geratzeko moduko bolumenian eta pagau zentro komertzialetako zine aretuan pareko...\nBarkatu halako mezu luzia, disparau eitten naz...\nHarpidetza eteteko, bidali mezua hona:   Eibartarrak-request a bildua postaria.com


Jalgi Plazara jaia, Aurrera Gure Ametsaren hogeigarren urteurrenean - Urnieta - 2019-10-06 - Aiurri.eus\nJalgi Plazara jaia, Aurrera Gure Ametsaren hogeigarren urteurrenean\nXabier Lasa 2019-10-06 08:36\nIgande honetan Urnietako dantza taldeak Jalgi Plazara jaialdiaren edizio berria antolatuko du, hogeigarren urteurrenarekin bat eginez. Urteurrena borobiltzeko, Xabier Solano Esne Beltzako kantariak emanaldi berezia eskainiko du Egape ikastolako jolastoki estalian.\nIdoia Gorroño Belaunzaran taldeko Batzorde kideak eta Garazi Ramirez Manero dantzariak eman dizkigute azalpenak ospakizunaren inguruan.\nUrriaren 6an, Errosarioaren Amaren Ohorezko jai egunari begira, hainbat ekitaldi antolatu duzue.\nIdoia Gorroño. XVIII. Jalgi Plazara festa, bazkari herrikoia eta Xabier Solanoren kontzertua osatu ditugu, Udalak antolatzen dituen gainerako ekitaldiekin bat eginez. Horrela, goizean, 10:00etan beste herrietako dantza taldeei harrera eskainiko zaie, eta guztiak kalejiran abiatuko gara 10:30etatik aurrera; ziurtatuta dago Biasteri, Tolosa eta Hernaniko dantza taldeen presentzia. Ondoren San Juan plazan bildu berriro, eta Ingurutxoari eta plaza dantzei ekingo diogu, 12:00etatik aurrera. Eta bien bitartean, San Migel elizan egingo den mezan, gure taldeko hiru dantzarik ezpata-dantza dantzatuko dute; aurreneko aldia izango da ohitura hori egiten dela Urnietan, eta etorkizunean segida izatea nahi genuke.\nIlunabarrean, azkenik, Xabi Solano helduko zaigu. Urnietako jaietan, orohar, trikitixa-hotsaren falta sumatzen dugu, eta Solanok egin dezakeen ekarpena egokia iruditu zaigu. Instrumentu tradizionala erabiliz, Solanok ederki asko uztartzen ditu pieza tradizionalak eta modernoak.\nDantzari ohiei deialdi berezia luzatu diezue.\nI.G.:Makina bat urnietar igaro da gure taldetik, hogei urtetan zehar. Une aproposa iruditu zaigu guztiak elkartzea, urteurrenaren aitzakiatan. Plaza dantzak zein bazkaria arrazoi politak izan daitezke aspaldiko lagunak berriro biltzeko, eta taldearen historia balioan jartzeko. Plazan erraz egiteko dantzak nagusituko dira: Ingurutxoa, Zazpi jauzi, Lantzeko inauteriak, Txulalai...\nGarazi Ramirez: Horretarako, entsegu irekiak antolatu ditugu Saroben, ostegunetan. Hiru izango dira guztira, irailaren 19 eta 26an, eta azken datorren urriaren 3an. Bazkaria, berriz, paella jatea izango da, 10 eurotan. Baserritarren eguna da, eta bertaratzen direnei baserritarrez jantzita azaltzeko gonbidapena luzatu diegu.\nHurrengo asteetan ere jarraipena izango dute zuek antolatutako kultur eskaintzk.\nI.G.: 135 musika tresnen erakusketa irekiko da, azaroaren 11tik 17ra bitarte. Oiartzunen Juan Mari Beltranek sortu duen Soinuenea museoko piezak erakusgai jarriko dira. Erakusketak irauten duen bitartean, bisita gidatuak antolatuko dira, ikastetxeekin zein herritarrekin. Azaroan, berriz, zenbait musikagile ezagunek kontzertua eskainiko dute San Migel elizan. Alazne Maneroren omenezkoa izango da.\nAlazne Manero pertsona eragilea izan duzue Aurrera Gure Ametsa taldean.\nI.G.: Bai, taldearen sortzailetakoa izan zen, eta ez zen izan edonor. Taldearen arima izan zela esan daiteke. Ideien sortzailea, ekintzailea, eragilea, konstantzia handikoa..., Pasioz bizi zuen dantza taldearen dinamika, eta haren hutsunea izugarri nabaritzen ari gara.\nG.R.: Maite zituen euskal kultura eta tradizioa. Etxekoek ondo ezagutzen genituen bere joan-etorriak, honekin eta harekin harremanak, bilerak..., Harrigarria da zenbat ordu eskaini zizkion dantza taldeari! Buruari etengabe eragiten ziona zen, dantzaren mesedetan.\nEsate batera, halako batean ohartu zen txistularien eta dultzainen falta genuela taldean, eta bi instrumentuekin tematu zen, biak jotzen ikasi zuen arte.\nOrain 20 urte, 1999an sortu zen dantza taldea. Ze behar ikusi zen orduan?\nI.G.: Euskal dantzen alderdi tradizionalari eusteko premia ikusten zuten taldea osatu zuten sustatzaileek. Jantzitegia, soinua, dantza mota... euskal folklorea aberatsa izanagatik, plazan bizitasuna eman ezean, galtzen joan zitekeela pentsatzen zuten. Sortzaileek argi zeukaten betiko euskal dantzak plazara eraman behar direla, saiatu behar dela herrikoiak bihurtzen, eta herriko edonork plazan dantza egin dezan erraztasunak ipini. Alde horretatik, gure taldea ez da goi mailako teknika lortzeko tematzen; estilismoaren eta perfekzioaren gainetik, euskal dantzak ahalik eta jende gehiagorengana iristea da gure helburua. Izan ere, ondo dago tradizioan oinarritutako dantzekin koreografia berriak sortzea, baina bide horrek ez du errazten Euskal Herriko edozein plazatan dantzari iaioak ez diren herritarrek dantza egitea.\nG.R.: Horrexegatik ematen diegu hainbesteko garrantzia herri erromeriei eta Jalgi Plazara ekimenari. Filosofia horri tiraka, adin guztietako pertsonak plazara erakartzea bultzatzen dugu, lotsak eta erreparoak uxatuta; haurrak eta helduak plazan elkarrekin dantzan ikustea baino gauza politagorik ez dago.\nZein da taldearen egungo egoera?\nI.G.: Hiru taldek osatzen dute Aurrera Gure Ametsa, gaur egun: haurren taldea (7-10 urte bitartekoak), gazteen taldea (16-22 urte bitartekoak) eta gurasoen taldea. Haurren taldea dabil indartsuen, une honetan. Baina Euskal Herriko talde gehienen antzera gabiltza: dantzarien faltan. Eta batik bat, mutilak erakarri ezinik. Hauxe da errealitatea: txikitatik dantzan hasi diren gazteei, askotan, 15 urtera edo lehenago iritsi orduko lehentasunak aldatzen joaten zaizkie eta dantza uzten hasten dira. Argi dago gaurko gazteok makina bat eskaintza dauzkagula eskura, eta dantza ez da geure lehentasunetan sartzen. Urnietan herri kirolak, eta batik bat eskubaloiak eta futbolak indar handia dauka, eta hortik jotzen dute gazte gehienek. Kirola eta dantza, osagarri izan daitezke gazte baten aisialdi denboran, baina ez da horrela ikusten...\nG.R: Iruditzen zaigu baliabideak jarri beharko liratekeela Euskal Herriko gazteek euskal dantzen oinarri-oinarrizko pausoak txiki-txikitatik behintzat jakin zitzaten; arin-arin eta fandangoak plazan itxuraz egiteko moduan, behintzat.\nZein da taldearen dinamika urtean zehar?\nEkitaldiak nahiko definituta dauzkagu urtero, nahiz eta urteurrena dela eta aurtengoa betiko eskematik atera. San Migel jaien inguruan, urtean behin, estatuko dantza talde batekin trukaketa egiten dugu; gu haiengana joaten gara eta haiek etortzen direnean, Saroben eta San Juan plazan ekitaldi bana antolatzen dugu. Maiatzean Azkorteko elizan eta San Juan plazan erromeria bana antolatzen dugu, galtzen ari den erromerien usadioa hauspotzeko asmoz.\nIrteera bereziak egiten ditugu, Euskal Herriko dantza taldeek gonbidatzen gaituzten alditan.\nZuek zergatik murgildu zineten dantzaren munduan? Zer eman dizue dantzak urte hauetan?\nG.R.: Nire bi ahizpa zaharragoak, Oihane eta Iratxe, txiki-txikitatik hasi ziren dantzan amarekin, eta neuk modu natural batean segi nuen hain bidea. Ez nuke jakingo azaltzen zergatik erabaki nuen hastea, eta zergatik jarraitu dudan. Dakidana da beti izan dudala gogoko. Saioen aurreko urduritasuna eta tentsioa, jendaurrean dantza egitea..., hitzez adieraz ezin daitezkeen sentsazio gozoak dira. Gainera, ikaragarria izaten da dantzarien artean sortzen den giroa, harreman estua... Oraindik ere, erromeria bat aurrean jarri orduko, gorputza mugimenduan jartzen zait, ezin dut ekidin.\nI.G.: Nire kasuan, lagunek eraman ninduten dantzara, izan ere, zortzi bat urte nituela edo.eskolako lagunei entzuten nien nola joaten ziren asteburuetan ez dakit zein herrietara dantza egitera, eta nola disfrutatzen zuten. Haien atzetik joan nintzen, eta hartutako erabakiaz ez naiz batere damutu geroztik. Gero, nire atzetik Eli eta Olatz ahizpak arrimatu ziren dantzara, eta baita ama ere.\nGuraso zein helduen irakaslea izatea egokitu izan zait eta oso bizipen aberatsa suertatu zait. Horrek giza harremanen arloan asko ikastea ahalbideratu dit.\nSanmieletako hitzorduak urriaren 6an\nAiurri 2019 ira 18 Urnieta\nArrosarioko Amaren eguneko ospakizunak. Herri kirol erakustaldia, sagardo dastaketa, txekor jate solidarioa eta Xabi Solanoren kontzertua egin...


Mundua - hamaika telebista - Page #3\nPedro Castillo Peruko hauteskundeetako garaile izendatu dute azkenean, hauteskundeak egin eta hilabete eta erdi igaro ondoren, eta izendapen ekitaldirako egun gutxi gertatzen direnean. Keiko Fujimoriren hautagaitzak aurkeztutako milatik gora inpugnazioek izendapena atzeratzeko besterik ez dute balio izan.\nHalako astearte batez, duela bi hamarkada, uztailaren 20an Carlo Giuliani polizia-furgoneta batek harrapatuta hil zen, aurpegian tiro bat jaso ostean. Giuliani globalizazioaren aurkako mugimenduko aktibista italiarra zen, eta, polizia italiar batek tiroz hil zuen G8aren goi bilera batean izan ziren istiluetan, 2001eko uztailaren 20an. Hala, Carlo Giuliani, sinbolo bat bilakatu zen aktibista antiglobalentzat.\nSu etenik adostu gabe jarraitzen dute Dohan Talibanek eta Afganistango gobernuak. Negoziaketen lehenengo bi egunetan, hori bai, biktima zibilak ekidin, lurraldearen azpiegiturak babestu eta laguntza humanitarioa banatzeko elkarlanean jarduteko konpromisoa hartu dute bi aldeek.\nIrlandan alderdi eta eragile guztiek gaitzetsi dute bake akordioaren aurretik gertatutako guztia preskribatzeko Londreseko gobernuak duen asmoa. Ipar Irlandako Unionistek zein errepublikarrek, eta baita Irlandako errepublikako gobernuak ere ez dute bidezkotzat jotzen Johnsonen exekutiboaren lege proposamena.\nMauricio Macri presidente ohiaren aurkako salaketa aurkeztu du Argentinako egungo gobernuak. Bolivian 2019an estatu kolpeari esker boterera iritsitako gobernuari laguntzeko armak eta munizioa bidaltzea leporatzen diote.\nIraultzaren defentsan kaleetara irteteko eskatu die herritarrei Miguel Díaz-Canel Kubako presidenteak, azken orduotan irlan izaten ari diren protestei erantzun gisa. Izan ere milaka dira Kubako hainbat hiritan gobernuaren aurkako protestetan parte hartu dutenak.\nLarri ospitaleratuta jarraitzen du Amsterdamen tirokatutako kazetariak\nEgoera larrian ospitaleratuta jarraitzen du Amsterdam erdialdean tirokatutako kazetariak. Peter R. de Vries ezaguna da krimen antolatuarekin zerikusia duten gaiak lantzeagatik, eta baita lurraldeko mafiarekin eta narkotrafikoarekin zerikusia duen Marengo kasuan egindako lanagatik ere.\nEmakume indigena bat hautatu dute Txilen Konbentzio Konstituziogileko presidente gisa\nElisa Loncón izango da Txileko Konstituzio berria egiteko ardura duen Konbentzioko presidentea. Historian lehen aldiz konbentzio parekidea da gainera.\nDonald Rumsfeld Irak eta Afganistango gerren arduradun nagusietakoa hil da\nDonald Rumsfeld Aebetako defentsa idazkari izandakoa hil da 88 urte zituela. Afganistan eta Irakeko gerren arduradun zuzenetako bat izan zen, “terrorismoaren aurkako gerra” izendatutako estrategiaren bitartez. Gerra horiek hasteaz gain, suntsipen handiko armei buruzko gezurren bultzatzaile nagusietako abt izan zen eta baita Guantanamoko kartzelan gertatutakoaren arduradunetako bat ere. Aldez aurretik, 1975 eta 1977 urteen artean ere defentsa idazkari izan zen, gerra hotz betean.\n15 hilabeteko espetxe zigorra ezarri diote Jacob Zuma Hego Afrikako presidente ohiari\nDimisioa eman du Suediako lehen ministroak\nAEBk Kubaren aurka duen blokeoaren kontrako protesta egin dute Bilbon\nTentsioa itsaso beltzean Errusia eta Erresuma Batuaren artean\nAllianz Arena ostadarraren koloreekin argiztatzea debekatu du UEFAk protesta artean\nKuba, 11 milioi biztanle eta gutxienez bi antidoto


Etxegabeak, haserre | Etxegabeak, haserre – iparraldekohitza\nTxakurrak zaunkaka, musika jo eta su, etxegabeak lurrean jarrita, oinutsik. Eta haserre. Halako irudia eman zuen atzo Baionako herriko etxe aitzinean ehunka herritarrek egin zuten protestak. Jean Rene Etxegarai Baionako auzapezari leporatu diote etxegabeen kontrako neurri sorta bat izenpetu izana. Txakurrak elkartzea, karrikan jarririk egotea eta zenbait puska kalean biltzea debekatu du auzapezak, besteak beste. Auzapezaren erabakia salatzeko, debekatu duen guztia egin zuten atzo etxegabeek, herriko etxeko atarian, eta ehunka herritarren babesa izan zuten.\nIragan igandean hilik aurkitu zuten emakume etxegabea gogoan izan zuten: Heriotza itxoin behar izan du teilatu bat izateko leloa zuen pankarta bat jarri zuten zintzilik, Etxegabeen kontrako neurririk ez mezuaren ondoan.\nExiste —artista izena da— Baionako etxegabe bat da; eguna hiriko paretetan marrazten pasatzen du, aurpegiak batez ere. «Gu karrikan egoten gara diru pixka bat biltzeko, jendearekin harremana egiteko. Etxegabeak hiriaren parte dira. Orain debekatu digute nonbait pausatzea. Hemendik aurrera zer gertatuko da?», galdegin du. Haren ustez, neurri horiek etxegabeak estigmatizatzen dituzte. «Gutxi batzuek egiten dutena denek pagatuko dugu».\nExistek argi du: «Baiona burgesiaren esku utzi nahi dute, eta ghettoko batzuk hor bagara, trabatzen ditugu. Hiria pobreetatik garbitu nahi dute, nolabait». Harekin bat egin du François Serre-Perezek. Karrikan bizi da aspaldian, eta badu bost urte iritsi zela Lapurdiko hiriburura. «Auzapeza urrunegi joan da. Neurriak ez errespetatzeagatik isunak izanen ditugu, beti gehiago; metatuko zaizkigu. Neurri horiek ez dira apartamentuetan bizi direnentzat: guretzat dira, karrikan bizi garenontzat».\nHerritar andana bildu zen etxegabeen sostengatzeko. «Geroz eta jende gehiagok ditu zailtasunak etxebizitza lortzeko, eta anitz dira karrikan. Ikusi nahi ez dituzten eta ikusarazi nahi ez dituzten horiek kanporatuz, hiria garbitzea du helburu herriko etxeko gehiengoak», salatu du Lur Renteria baionarrak. Neurri sorta bertan behera uzteko eskatu diote auzapezari; eta, oro har, «populazio prekarioenentzako benetako aterabideak» eskatu dituzte. «Baliabide ekonomiko eta humano gehiago behar dira etxegabeei egiazko aterabideak eskaintzeko: etxebizitza, gizarteratze proiektuak, laguntza, zaintza».\nLea Gausset gizarte langilea da, eta arlo horretan dagoen baliabide eskasiaz aritu da. «Prekaritate sozialaren arloan baliabide oso gutxi ditugu. Diru sarrerak urriak dira, eta eremuan eskasiak sentitzen ditugu. Geroz eta postu gutxiago bada. Alta, geroz eta behar gehiago bada, epe motz zein luzerako. Gauzak diren bezala, ezinezkoa da behar guziak asetzea».\nErabakia «gentrifikazio prozesuaren beste urrats bat» dela ohartarazi du Renteriak. Prekaritate geroz eta handiagoa dagoela uste du, eta horren aurrean Etxegaraik hartu dituen neurriak gaitzetsi ditu: «Segurtasun osoaren hautua egin du: pobreak diskriminatzen dituzten neurriak izenpetu ditu, eta polizia gehiago kontratatu ditu».\nIzan ere, Gerald Darmanin Frantziako Barne ministroari Etxegaraik eskatu zion herriko etxeko Poliziak dituen baliabide juridikoak emendatzeko; besteak beste, atxiloketak egiteko aukera izan dezaten.


Kontu-Kontari Elena Etxeberria Elosegirekin :: OnDoaN Topagunea\nKontu-Kontari Elena Etxeberria Elosegirekin\nPobrezia Desagerrarazteko Nazioarteko Eguna 2021\nPobreziaren Desagerpenaren Nazioarteko Eguna NBEk aldarrikatu zuen 1992an, baina aurrenekoz 1987an ospatu zen, Parisen, 100.000 pertsona baino gehiago Trocadero Plazan bildu zirelarik Giza Eskubideen eta askatasunaren aldeko manifestazioa eginez, pobrezia, gosea, bortizkeria eta beldurraren biktimen ohorez.\nDeialdia Joseph Wresinskik antolatua izan zen, Laugarren Mundua ATD Nazioarteko Mugimenduaren sortzailea; kanpaina hau antolatu eta Muturreko Pobrezia Gainditzeko Munduko Eguna bezala deitu zena ospatu nahi izan zuen.\nEgun hartan, Trocadero Plazan, Giza Eskubideen printzipioak oroitzapenezko lauza batean idatzi ziren, zeina pobreziaren aurkako ekitaldien parte bezala irekia izan baitzen, eta mundu osoan zehar erreplikak egin baitira. Horietako bat, NBEak New Yorken duen egoitzan dago.\nPobreziaren desagerpena egun munduak duen erronka global handienetakoa da, batez ere Afrikan eta herrialde azpigaratuetan. Pobrezia ez da soilik auzi ekonomiko bat. Duintasunez bizi ahal izateko oinarrizko gaitasunen gabezia hartzen du bere baitan, hala nola edateko ura, elektrizitatea, saneamendu-sarea eta elikadura eskuratzeko ezintasuna.\nPobrezia, berez, giza eskubideen premiazko arazoa da, eta giza eskubideen urraketen kausa eta ondorioa da. Horregatik, pobrezia murriztea eta desagerraraztea gizarte guztien betebeharra da.\n· 2015ean, 736 pertsona inguru bizi ziren eguneko 1,90 dolar baino gutxiagorekin.\n· 2018an, mundu osoko langileen ehuneko zortzi bere familiekin bizi zen eguneko eta pertsona bakoitzeko 1,90 dolar baino gutxiagorekin.\n· Pobreziaren atalasearen azpitik bizi diren pertsona gehienak bi lurraldetan aukitzen dira: Hegoaldeko Asia eta Saharaz hegoaldeko Afrika.\n· Pobrezia-tasa altuak, txikiak, ahulak eta gatazka armatuen eraginpean dauden herrialdeetan aurkitzen ditugu sarri.\n· 2018an, munduko populazioaren ehuneko 55ak ez zuen eskudirutan gauzatzen den inolako gizarte-laguntza jasotzeko aukerarik.\nPobrezia Desagerrarazteko Nazioarteko Egun honetan Elena Etxeberria Elosegi aurkezteko zortea dut, Mariaren Lagundiko FISC Euskal Herria GGKEaren ordezkaria, OnDoaN Topaguneko kidea eta laguna.\nElenak 55 urte ditu. Zientzia Juridikoetan lizentziatua eta bankuko langilea duela 30 urtetik. Donostiako Mariaren Lagundiko ikasle ohi honek Konpainiari lotuta jarraitu du Ikasle Zaharren Elkartearen bidez, ondoren boluntario eta OnDoaN Topaguneko Batzarreko kide gisa, eta, duela bi urtetik, baita FISKeko ordezkari gisa ere.\nBere hurbiltasuna, prestutasuna, lan ona eta pobrezia eta bidegabekeria zein haien ondorioak jasaten dituztenekiko duen sentsibilitatea eta kezka nabarmendu nahi nituzke. Berarekin lan egiteko zortea dugun guztiontzat elkartasun eredu da.\nElena Etxeberria Elosegi, Mariaren Lagundiko FISC Euskal Herria GGKEaren ordezkaria\nZuekin guztiokin partekatzen dut elkarrizketa aberasgarri hau:\n1.- Zer da FISC? Noiz eta nola jaio zen GGKE hau? Zein helburekin?\nFISC Mariaren Lagundiaren GGKEa da (Fundación Internacional Solidaridad Compañía de María). Garapeneko hezkuntzarekin eta lankidetzarekin konprometituta dago, eta lehentasuna ematen die giza eskubideei, genero-ekitateari eta pertsonek eta kolektiboek gizarte bidezkoagoa, parte-hartzaileagoa eta bakearen eta askatasunaren sustatzaileagoa eraikitzen laguntzeko dituzten gaitasunak indartzeari.\n1995eko urtarrilean sortu zuen Mariaren Lagundiak, espiritualtasun kristau batetik abiatuta, elkartasunaren balioan oinarrituta, eta lau mendetan zehar kongregazioaren beraren oinarria izan da herrialde eta giza talde pobretuenen hezkuntza-garapena sostengatzeko.\nBere helburuak herritarrak, garapen bidean dauden herrialdeetan pobreziarekin lotuta bizi dituzten arazoekiko sentsibilizatzea, muturreko pobrezia bizi duten herrialde eta talde marjinalekin nazioarteko solidaritatea.\nJarduerak eta proiektuak finantzatzea eta gauzatzea, baldintza materialak, sanitarioak, hezkuntzakoak, kulturalak, kirolekoak, espiritualak eta ingurumenaren defentsari dagozkionak hobetzeko, ikerketa sustatzea eta garapen bidean dauden herrialdeetako boluntarioak bultzatzea, bertako biztanleen garapen orekatua eta integrala sustatzeko eta gizaki guztien arteko anaitasunerantz aurrera egiten laguntzeko.\n2.- Nola konprometitzen da FISC pobrezia desagerraraztearekin? Non daude jarrita gaur egun zuen esfortzuak?\nBi eremutan egiten du lan: Lankidetzan, herrialde pobretuen edo baztertutako gutxiengoen bizi-baldintzak hobetzea ahalbidetzen duten jarduerak eta proiektuak finantzatuz; Garapenerako Hezkuntzan, herritarrak pobreziaren arazoen inguruan sentsibilizatuz eta heziz, elkartasuna bultzatu ahal izateko.\nUne honetan, herrialde hauetan ari da proiektuak gauzatzen:\nBolivia: Cochabamba hiriko auzo periferikoetako 70 haurri heziketa integrala emateko proiektua.\nTanzania: Ilala Dar es-Salaameko komunitatean eskola-konplexu baten eraikuntzan.\nHaití: Bedouko jesuiten ikastetxe bateko elikagaien krisia arintzeko larrialdiko proiektua.\nNicaragua: Nueva Vida auzoko familien gaitasunak sustatu eta indartzeko proiektua.\nKongoko Errepublika Demokratikoa (Lubero): Tuadibishe institutuan azpiegitura hobetzeko, higieneari eta saneamenduari buruzko prestakuntza emateko, eta, Kalondo Osasun Zentroan, elikagaiekin lotutako osasunari buruzko prestakuntza eta sentsibilizazioa lantzeko proiektu bat.\nColombia: El Bosque de Barranquilla auzoan haur eta nerabeen artean sexu-bortizkeriarik gabeko bizitza sustatu eta babesteko proiektua.\nArgentina: gazteei lan merkatuan sartzea ahalbidetuko dien formakuntza proiektua.\n3.- Zu Euskal Herriko ordezkaria zara. Zer lan burutzen da ordezkaritza honetan?\nGainontzeko ordezkaritzekin batera, Madrilen dagoen FISC Zentralarekin biltzen naiz. Bilera hauetan, kanpainei buruzko informazioa ematen digute, eta Mariaren Lalgundiaren ikastetxeetan sentsibilizazio lanak egiteko erabili ahal izango ditugun materialak banatzen (hemen, Irungo eta Bergarako ikastetxeak ditugu, eta, Donostian, Unibertsitate Egoitza eta OnDoaN Topagunea Zentroa).\nHalaber, Gipuzkoako GGKEn Koordinakundeko bileretara joaten naiz.\nBiltzen dudan informazio horrekin, eta intereseko gaien inguruan erakunde publikoetatik postaz bidaltzen dutenarekin, Mariaren Lagundiko zentroetan FISC gaietarako dauden arduradunei helarazten saiatzen naiz.\nEuskadiko erakunde publikoren batek diruz babestutako proiektu bat dagoenean, proiektuan onartu diren bertakoentzako sentsibilizazio eta prestakuntza ekimenak babesten saiatzen gara.\nEsandako guztiarekin batera, boluntariotza sustatze aldera, gure boluntarioei indarrean dauden kanpainei buruzko informazioa helarazten diegu, bai eta eskaintzen ditugun prestakuntza jardueren berri ematen ere. GGKE bat mantendu ahal izateko berebizikoa da boluntario-sarea, eta horregatik saiatzen gara haiek zaintzen eta animatzen.\n4.- FISC Euskadiko GGKEen Koordinakundea osatzen dutenetako bat da... Zein dira Koordinakundearen helburu/funtzio nagusiak?\nBai. Beste 80 erakunderekin parte hartzen dugu.\nBere helburuak hauek dira: sektorearen indartzea, lankidetzaren euskal politikaren defentsa, eta herritarren komunikazioa zein eraldaketa, kontzientzia kritikoa sortuz.\n5.- 2005ean estatuko Koordinakundetik Pobreza Cero kanpaina jaio zen, eta harekin batera, Estatu osoan platarorma eta mugimendu ugari. Donostian, Zero Pobrezia plataforma sortu zen. Zertan datza plataforma hori? Zer ekarpen egiten du FISCek hor?\nMugimendu hau gizarte zibileko sektore guztiak pobreziaren eta desberdintasunaren aurka premiaz eta modu behin-betiko eta eraginkorrean inplikatzen saiatzen da. Urtero, urriaren 17 inguruan egiten diren jardueretan mobilizatu eta parte hartzen dute.\nFISC, une honetan, mobilizazio horietakoren batean parte hartzen saiatzen da (Bizi Martxa...), baina ez du plataformaren antolakuntzan parte hartzen, ez delako bateragarria nire lan-ordutegiarekin, eta, horregatik, gehiago inplikatu daitekeen boluntarioren bat topatzea gustatuko litzaiguke.\n6.- Plataforma sortu zenetik, nola/zertan antzeman da egindako lana?\nEgiteke asko geratzen den arren, iruditzen zait Pobreza Zero bezalako plataformak gizarte zibila sentsibilizatzea lortzen ari direla, eta erakunde publikoek garapenerako lankidetzara zuzendutako aurrekontua handitzea. Herritarrak hasi dira 2012an Nazio Batuetan sinatu ziren Garapen Jasangarriaren Helburuak (GJH) ezagutzen. Aurreneko helburua pobreziaren desagerpena da.\n7.- Plataformatik topaketa batzuk antolatu dira, Pobrezia Desagerrarazteko Nazioarteko Eguna dela eta... Zertan dautza?\nOstiralean, hilak 15, kartelak jarriko dira Donostiako leku enblematikoetan, argazkiak aterako dira, eta plataforma osatzen dugun entitateen artean zabalduko dugu. Igandean, hilak 17, eguerdiko 12etan, bizikleta-martxa bat egingo da Haizearen Orrazitik Boulevarderaino. Eta asteartean, hilak 19, zineforuma: "Txatar-biltzailearen emaztea".\nAurtengo leloa: "Zure txertoak EZ nau babesten: pertsona guztien osasun-eskubidea."\n8.- Beste errealitate batzuetara hurbiltzea sentsibilizatzeko eta prestatzeko modu bat da. FISC, nazioarteko boluntariotza programa den SALONGOren bitartez, muturreko pobrezia duten herrialdeetan bizipenak izatea errazten du, Zertan datza programa hau? Nork har dezake parte?\nHausnarketa prozesu baten ondoren, pobretutako herrialde batean, Lankidetza proiektuetan kolaboratuz gutxienez hilabeteko esperientzia izatea erabaki duten pertsona helduei zuzendutako programa da.\nHausnarketa prozesu baten ondoren, pobretutako\nherrialde batean, Lankidetza proiektuetan kolaboratuz gutxienez hilabeteko esperientzia izatea erabaki duten pertsona helduei zuzendutako programa da. Izaera irekia duen pertsonei zuzenduta dago, errealitate sozial eta kultural ezberdinetara egokitzeko gaitasuna dutenei, bidegabekeriekin kritikoak direnei eta taldean lan egiteko zein beste boluntario batzuekin lan egin eta bizitzeko trebetasunak dituztenei. Boluntarioek SALONGO programaren arduradunen laguntza jasotzen dute, bai jatorrizko herrialdean, baita helmugakoan ere\n9.- Zein da FISCek zuri egiten ari zaizun ekarpena? Zer ari da suposatzen esperientzia hau zuretzako?\nDuela bi urte, Mariaren Lagunditik FISCek Euskal Herrian duen ordezkaritzarako ordezkari izango zen pertsona boluntario baten beharra azaldu zidaten. NIretzako, guztiz berria zen eginkizun hori, baina laguntzeko prest azaldu nintzen, eta, harrezkeroztik, ikasten ari naiz eta ahalik eta ondoen egiten dut.\nEzagutzen ez nuen sektore bati buruz ikasten ari naiz; kezkak dituen jendea ezagutzeko aukera izaten ari naiz, zeinekin gozamen hutsa baita lan egitea eta, batez ere, pertsona bezala aberasgarria suertatzen ari zait.\n10- Zer mezu bidaliko zenieke gure irakurleei gaurko egunean?\nIrakurleei esango nieke plataforma hauen ekimenetan parte hartzera animatzeko, denon artean mundu bidezkoago baterantzako eraldaketa lortu ahal izan dezagun. FISCen, prestakuntza jasotzeko eta boluntariotza egiteko gogoa eta motibazioa duen ororentzat ateak zabalik ditugu.\nMila esker Elena! Eskerrik asko zure denboragatik, zure eguneroko lanarengatik eta, atal honen bitartez, pertsona guztientzako gizatasuna, justizia eta berdintasuna aldarrikatzen duen egun honetan batu eta ahotsa altxatu nahi izateagatik.\nMaddi Arana Arzak\nZURE TXERTOAK EZ NAU BABESTEN:\nJada urtebete baino gehiago igaro da OMEk COVID-19aren krisia mundu mailako pandemiatzat jo zuenetik. Pandemia honek ez ditu ez mugak eta ez herrialdeak bereizten, baina bai desparekotasunak eta klase sozialak; izan ere, ez du eragin bera mundu osoan, ezta herrialde edo eskualde beraren barruan ere. Pobrezia eta desparekotasunak sortzen dituen faktore bat da, gehiago eragiten baitie\nbaliabide gutxien dutenei, eta emakumeei bereziki.\nPandemia honek agerian utzi ditu hainbat gabezia eta zaurgarritasun; ez dira berriak, baina orain nabariagoak dira, ordea. Aberatsen eta txiroen arteko arrakala areagotu egin da (herrialde pobretuetan, pandemia honi aurre egiteko beharrezkoak diren baliabideak munduko hiru gizon aberatsenen aberastasuna adinakoak dira), baina horrez gainera, desparekotasuna agerian geratu da COVID-19ari aurre egiteko neurriak eskuratzeko aukeran ere. Herrialde zaurgarrienetan, krisiari ezin izan zaio proportziozko erantzun egokia eman, zenbait gabezia direla-eta: osasun-baliabideen, giza baliabideen eta baliabide teknikoen gabeziak. Aberastutako herrialdeek ziurtatu dute etorkizunean ere izango dutela hornikuntza, baina bien bitartean gainerako herrialdeek ez dute horiek eskuratzeko ziurtasunik.\nHain zuzen ere, aberastutako herrialdeek, munduko biztanleriaren % 13 baino ez duten arren, blokeatu egin dute munduko txertoen hornikuntza potentzialaren erdia gutxienez.\nOMEk ekimen bat sortu zuen, COVID-19aren aurkako teknologiarako sarbide mankomunatua deitua (C-TAP), horren bidez ezagutzak, jabetza intelektuala eta datuak borondatez partekatzeko; baina farmazia-industriak ukatu eta baztertu egin du ekimen hori. Horren ordez, enpresek ezkutuko lizentzia akordio murriztaileak sinatzen jarraitzen dute. Era berean, eta horren ondorioz, hainbat azterketak iragartzen dute txertaketa masiboa 2023. urtean iritsiko dela zenbait herrialdetara. Ildo horretatik, 2021eko ekainean People's Vaccine Alliance koalizioak aditzera eman zuenez, diru-sarrera txikiak dituzten herrialdeek urteak beharko dituzte beren biztanle guztiak txertatzeko, egungo erritmoarekin jarraituz gero. Gaur egun, Afrikako biztanleen % 2tik behera dago guztiz txertatuta; aldiz, EBn, esate baterako, biztanleen % 70etik gora dago txertatuta.\nZero Pobrezia Donostia Plataforman jabetzen gara desparekotasun horien arrazoiak faktore anitzekoak direla, eta hainbat gauza dituztela atzean: erabaki politikoak eta ekonomikoak, diseinatutako agendak mundu mailako osasun-beharretatik oso urrun egotea, eta osasun-politiketan aintzat hartu ez izana osasunean eragina duten hainbat faktore sozial erabakigarri. Hori horrela, honako hau aldarrikatzen dugu:\n⚫ Jabetza intelektualeko eskubideek, patenteak barne, ez dezatela oztopatu COVID-19aren aurkako etorkizuneko edozein txerto edo tratamendu jasotzea edo eskura eduki ahal izatea. Era berean, legezko neurriak har daitezela, bidezko prezioan berma dadin medikamentu eta material sanitarioak (edo biosegurtasunekoak) eskuratu ahal izatea.\n⚫ Osasun-eskubideaz modu eraginkorrean gozatzeko aukera unibertsala izan dadin inbertitu dadila, irtenbideak bilatuz zorraren krisian eta eskasia fiskaleko egoeran, denon artean atera ahal izan gaitezen krisi honetatik, eta horretara bultzatu gaituen garapen-ereduari buruz hausnartu ahal izan dezagun.\n⚫ Ongizate kolektiboa defendatuko duten politika publikoen alde egin dadila, eta politika horiek biztanleen beharrei erantzuteko diseinatuta egon daitezela eta mugarik gabe metatzearen panazeatik urrundu daitezela.\n⚫ Garapenerako lankidetzaren politika mundu mailako krisi honen irtenbidearen parte izan dadila.\nBerriz ere, ikus dezakegu mundu hau interkonektatuta dagoela eta beharrezkoa dela, inoiz baino gehiago, lanean jardutea giza garapen jasangarriarekiko gizarte koherenteak eraikitzeko, berdintasunaren alde egiteko, eta giza eskubideak eta demokrazia defendatzeko eta sustatzeko; GGKEok urteak eta urteak daramatzagu oinarri horien gainean beste gizarte-eredu bat eraiki nahian.


'Uzarraga zutik': antzuolarren nortasuna eta historia babestu nahian\nUsoa Agirre 2012-07-20 12:55 Antzuola HEMEN DEBAGOIENA None\nUzarraga Zutik elkarteak, elizatea zutik mantentzea du helburu. Jose Mari Iturberi elkarrizketa.\nLaura Alutiz: "Haur lodien epidemia dago, geroz eta ume gehiago etortzen dira gure klinikara"\nAmaia Txintxurreta 2012-07-19 13:41 Osasuna Debagoiena HEMEN DEBAGOIENA None\nAzken ikerketek diote goraka doazela haur lodien kasuak Espainian eta egoera kezkagarria dela. Datu batzuk emango ditugu: duela 15 urte haurren %5 baldin bazen gizena, gaur egun zifra hori %16ra igo da. Europako Batasunean Espainiako zifrak gainditzen dituen lurralde bakarra Britainia Handia da eta ikerketan diote gaur egun Espainian epidemia dela haur lodien kasua. Debagoieneko ospitaleko Umeendako Obesitate eta Nutrizio Klinikako dietista Laura Alutizek ere dio gurean ere epidemia dela.\nMikel Urdangarin eta Rafa Rueda\nMaider Arregi 2012-07-18 17:25 Kultura Eskoriatza HEMEN DEBAGOIENA None\nMikel Urdangarin eta Rafa Ruedaren kontzertua Eskoriatzan Errekan Gora ekitaldien barruan.\n"Babes ekonomikoa eta lan-aktibazioa erakunde berak, Lanbidek bermatzen ditu"\nLeire Kortabarria 2012-07-18 11:39 Ekonomia HEMEN DEBAGOIENA None\nLanbide Euskal Enplegu Zerbitzuko ordezkari bat izan genuen atzo Ekonomia saioan: Mariano Cortés, Lan Aktibazioko Zuzendaria. Lanbidek gutxieneko errenta eskubidea eta lana bilatzeko eskubidea, biak bateratu izana azpimarratu zuen.\nAntzuolako jaiak 2012: saio berezia\nGoiena 2012-07-17 12:38 Antzuola HEMEN DEBAGOIENA None\nAntzuolako jaiak: Ikurrin dantza eta Soka dantza, Gastronomia lehiaketa, Umeen jolas parkea, Herri bazkaria, Alardea, Txakolin Eguna, Larrain dantza.\nCarmen Lopezek 70 urterekin eta alzheimerrarekin Leioako Narrazio Lehiaketako bigarren saria eskuratu du\nAmaia Txintxurreta 2012-07-12 10:10 Osasuna Aretxabaleta Arrasate HEMEN DEBAGOIENA None\nDuela 6 urte diagnostikatu zioten gaixotasuna Carmen Lopezi, baina berak beti egin du aurrera gogoz eta ilusioz. Horren erakusle da, orain 70 urterekin, Leioako Narrazio Lehiaketara aurkeztu dela eta bigarren saria eskuratu du 56 urtetik gorako parte-hartzaileen artean. Guk, sari hori irabazi duela-eta, Carmen zoriondu nahi izan dugu eta astean berarekin izan gara Aretxabaletako erresidentzian.\nDebagoieneko Udal ordezkariak ura tratatzeko instalazioak ezagutzen\nGoiatz Arana 2012-07-11 13:49 Debagoiena HEMEN DEBAGOIENA None\nNondik eta nola dator gure etxetara iristen den ur edangarria? Nola bihurtzen da edangarri? Eta isurtzen ditugun ur zikinak, non eta nola garbitzen dira errekara isuri aurretik? Prozesu horiek eta horiek burutzen diren tokiak ezagutu dituzte asteon Debagoieneko hainbat udaleko zinegotzik eta teknikarik. Urkuluko presan hasi dute bisita; handik Urkuluko araztegira edo tratamendu plantara egin dute; eta Epeleko araztegian bukatu dute bisita.\nEraikuntzak badu etorkizuna\nLeire Kortabarria 2012-07-11 11:59 Ekonomia HEMEN DEBAGOIENA None\nEraikuntza iraunkorreko Lanbide Heziketako zikloa doan ematea erabaki du Arizmendi Ikastolak. Aitor Axpe irakasleak ziklo horren ezaugarriak azaldu ditu Magazinean, eta eraikuntzak etorkizuna baduela esan zuen; hori bai, eraikuntza iraunkorrak, ekologikoak eta energiari lotutakoak.\nMaider Sierra: "Eguzkitik babesteko gomendatzen dut neguan 15-20ko krema babesgarriak erabiltzea, udan, 30etik gorakoak beti"\nAmaia Txintxurreta 2012-07-05 14:19 Osasuna Debagoiena HEMEN DEBAGOIENA None\nUdaran askotan ez ditugu kontuan hartzen eguzkitik ondo babesteko zenbait aholku eta azaleko minbizia, besteak beste, gehituz doan gaixotasun bat da. Gipuzkoako minbiziaren aurkako elkarteak uda honetarako ere kanpaina bat jarri du martxan eguzkitik babesteko eta horri buruz berba egin dugu Maider Sierra minbiziaren aurkako elkarteko psikologoarekin.\nGoiena Magazinea 2012/07/02 JAIAK\nAitor Kaperotxipi 2012-07-04 14:22 Aramaio Elgeta Eskoriatza HEMEN DEBAGOIENA None\nJaiak: Aramaio, Elgeta eta Eskoriatzako jaiak.\nGoiena Magazinea 2012/06/28 Haritz Azkarraga\nMiren Arregi 2012-06-29 11:38 Kultura Arrasate Debagoiena HEMEN DEBAGOIENA None\nHaritz Azkarraga izango da Tabakalerako kudeatzaile berria. Arrasatearrari elkarrizketa egin diogu 'Magazinea'-n.\nGoizeder Caballero: "Umeek kirola maitatzeko antolatu dugu ikastaro berritzailea uztailerako Arrasaten"\nAmaia Txintxurreta 2012-06-28 11:53 Osasuna Arrasate HEMEN DEBAGOIENA None\nArrasaten udako kirol ikastaro berritzaile bat jarriko dute martxan, udarara begira, gazteak kirol mundura gehiago gerturatzeko eta umeak bizitza osasuntsu batera bideratzeko. Horri buruz berba egiteko Goizeder Caballero ikastaroko arduraduna izan dugu osasun tartean.\nGoiena Magazinea 2012/06/25 SAN JUANAK\nGoiatz Arana 2012-06-26 16:36 Kultura Arrasate HEMEN DEBAGOIENA None\nGoiena Magazinea 2012/06/25 SAN JUANAK Arrasateko San Juan jaiak: Makalaren igoera, Errementari dantza, Danborrada, Kilikiak, Errekortadoreak, Entzierroa, Dragoi jana, Erraldoi, Kiliki eta Gaiteroak, Banda, Umeen eguna, Eguzkilaru, Herri bazkaria eta Bongo Botrako.\n‹‹ Aurrekoak 1 2 3 4 ... 114 115 116 117 118 119 120 121 ... 133 134 135 136 Hurrengoak ››\n2017-09-24 - 00:30\n2017-09-24 - 14:00\n2017-09-24 - 20:30


Saint-Pierre-d'Entremont (Orne) - Wikipedia, entziklopedia askea.\nMichèle LAINE (2014-2020)\n48° 48′ 35″ N, 0° 38′ 57″ W / 48.8097°N,0.6492°W / 48.8097; -0.6492Koordenatuak: 48° 48′ 35″ N, 0° 38′ 57″ W / 48.8097°N,0.6492°W / 48.8097; -0.6492\nSaint-Pierre-d'Entremont (Orne) (Frantzia)\nSaint-Pierre-d'Entremont (Orne) (Orne)\nMoncy, Caligny, Cerisy-Belle-Étoile eta Montsecret-Clairefougère\nSaint-Pierre-d'Entremont Frantziako udalerria da, Orne departamenduan dagoena, Normandia eskualdean. 2013an 699 biztanle zituen.\n2007an Saint-Pierre-d'Entremont udalerrian erroldatutako biztanleak 699 ziren. Familiak 288 ziren, horien artean 80 pertsona bakarrekoak ziren (28 bakarrik bizi ziren gizonak eta 52 bakarrik bizi ziren emakumeak), 100 seme-alabarik gabeko familiak ziren, 104 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 329 etxebizitza zeuden, 286 familiaren etxebizitza nagusia ziren, 20 bigarren erresidentzia ziren eta 23 hutsik zeuden. 312 etxeak ziren eta 13 apartamentuak ziren. 286 etxebizitza nagusietatik 201 bere jabearen bizilekua ziren, 79 alokairuan okupaturik zeuden eta 6 doan lagata zeuden; 20 etxek bi gela zituzten, 52 etxek hiru zituzten, 83 etxek lau zituzten eta 131 etxek bost zituzten. 216 etxek euren parking plaza propioa zuten azpian. 143 etxetan ibilgailu bat zegoen eta 120 etxetan bat baino gehiago zituzten.\n2007an lan egiteko adina zuten pertsonak 423 ziren, horien artean 315 aktiboak ziren eta 108 inaktiboak ziren. 315 pertsona aktiboetatik 293 lanean zeuden (158 gizon eta 135 emakume) eta 22 langabezian zeuden (9 gizon eta 13 emakume). 108 pertsona inaktiboetatik 44 erretiraturik zeuden, 33 ikasten zeuden eta 31 "bestelako inaktibo" gisa sailkaturik zeuden.\n2009an Saint-Pierre-d'Entremont udalerrian 294 unitate fiskal zeuden, 754 pertsonek osaturik. Pertsona bakoitzeko diru-sarrera fiskalaren mediana urteko 15.650 euro zen.\n2007an zeuden 24 komertzioetatik, 2 janari enpresak ziren, 5 bestelako produktu industrialen fabrikazioko enpresak ziren, 6 eraikuntza enpresak ziren, 3 ibilgailuen saltze eta konpontze enpresak ziren, 4 zerbitzu enpresak ziren, 2 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Saint-Pierre-d'Entremont udalerrian 13 nekazaritza-ustiategi zeuden, 472 hektarea erabiltzen.\nMultimedia: Saint-Pierre-d'Entremont (Orne)\nBNF: 152683753 (data)\nOrriaren azken aldaketa: 5 urria 2020, 13:34.


Osasun sistemako hamar ikertzailetatik sei emakumeak dira . diariovasco.com\nOsasun sistemako hamar ikertzailetatik sei emakumeak dira\nArtxiboko argazkian, Ana Aiastui, Biodonostiako ikertzailea. / USOZ\nEAEko ikerketa zentroak bere osotasunean hartuta, ordea, %35ekoa baino ez da emakumeek duten pisua\n13 febrero 201716:02\nEuskadiko osasun sisteman ikerketa eta garapenaren arloan dabiltzan profesionalen %60 emakumeak dira, Eusko Jaurlaritzako Osasun Sailak jakinarazi duenez. Guztira, EAEko osasun sistemako ikerketa zentroetan (Osakidetzaren unitateak, Biocruces, Biodonostia, Bioraba eta Kronikgune ikerketa zentroak...) 2.624 pertsona ari dira osasunaren eremuko I+G jardueretan, eta guztizko horretan emakumeek %60a gainditzen dute. Ikertzaile nagusiek osatzen duten talde txikiago eta kontsideratuagoa hartzen bada aintzat, ia hamar puntutan murrizten da emakumeen presentzia. Izan ere, 238 ikertzaile nagusi dituzte zentro horiek, eta %52 dira emakumeak.\nNazio Batuen Erakundeak ezarritako Zientziako Emakumearen eta Neskaren Nazioarteko Egunaren harira zabaldu dira datuok. Aldarrikapenaren helburua da «emakumeek eta neskek zientzian sarbide eta partaidetza zuzena eta erabatekoa izatea eta genero berdintasuna eta emakume eta neskatoen ahalduntzea lortzea». Eguna baliatuz, Osasun Sailak eta Osakidetzak «bat egin dute ikerketan jarduten duten zentroetako profesionalekin». Osasun Sailak adierazti du azken15 urteetan nazioartean ahalegin berezia egin den arren emakume eta neskatoek zientzian duten parte hartzea oinarritzeko eta sustatzeko, «oztopoak aurkitzen jarraitzen» dutela.\nAldaketa handirik ez\nJon Darpon Osasun sailburuak aitortu eta eskertu egin du euskal ikertzaileek gainerako profesionalekin batera egiten duten lan garrantzitsua, euskal hiritarren osasunaren alde, eta ikerketa eta berrikuntza laguntza eskaini ditu, «ezinbesteko tresnak osasuneko emaitzak hobetzeko, osasun sistema eraldatzeko eta euskal gizartearen garapen ekonomikoari eta sozialari laguntzeko». Hori dela eta, 2020ra begirako estrategiarekin jarraitzea eta horretan sakontzea izango da lehen mailako helburu datozen urteotan.\nIbilbidearen hasieran emakumeen eta gizonezkoen presentzia antzekoa izan arren, karrerak aurrera eta gora egin ahala desagertuz doaz emakumeak\nAntza denez, emakumeek osasunarekin zerikusia duten arlo guztietan duten presentzia handia ikerketaren esparrura ere heldu da, baina ez da hori ezaugarri orokorra, panorama nahiko bestelakoa aurkezten baitu Ikerbasqueren 2016ko Zientzia Txostenak. Emakumeek zientzian duten presentziari emandako atalean ikus daiteke ez dela aldaketa handirik eman azken urteetan eremu horretan generoari dagokionez. XXI. mendearen hasieran, hain zuzen 2,3 gizonezko ikertzaileko emakume ikertzaile bat zegoen. Azken datua hobea da, baina urrun dago oraindik parekotasunetik, emakumezko bakoitzeko 1,86 gizon baitaude EAEko ikerkuntzaren alorrean.\nDatu hori portzentajetan emanez gero, txostenak dio %35 ingurukoa dela emakumeen presentzia, eta ez dela aldaketa handirik izan 2005eaz geroztik. Are deigarriagoa da motelaldia ikusten bada desberdintasunak ez direla jatorrizkoak. Izan ere, azken urteetan gehiago dira doktore bilakatzen diren emakumeak gizonezkoak baino. Hasierako mailetan, beraz, parekotsu dabiltza emakumeak eta gizonak, baina karreran aurrera, eta batez ere gora, egin ahala gero eta emakume gutxiago dago, eta horien presentzia oso txikia lidergo posizioetan; hau da, talde edo laborategi propioak zuzentzen dituzten ikertzaileen artean.\nIkerbasqueren txostenak azpimarratzen du, eta oharra ez da batere lasaigarria, diru publikoz ongi hornitutako zentro horiek guztiak gazteak direla, orain dela bost eta hamar urte bitartean sortuak gehienak, eta hala ere patroi eta eredu zaharrak errepikatzen dituztela emakumeen presentzia eta garrantziari dagokionez.


Ruth Linaza: "Sokatira ez da soilik euskal kirola" — Gaztezulo\nRuth Linaza: "Sokatira ez da soilik euskal kirola"\nRuth Linaza: "Sokatira ez da soilik euskal kirola" https://www.gaztezulo.eus/albisteak/ruth-linaza-quotsokatira-ez-da-soilik-euskal-kirola https://www.gaztezulo.eus/albisteak/ruth-linaza-quotsokatira-ez-da-soilik-euskal-kirola/@@download/image/ruth_linaza_1_1361530352.jpg\nLemoakoak 29 urte ditu, eta Gasteizko Badaiotz sokatira taldeko kidea da. Bertara ikastera joan zenean lagun batek trontza probatzeko esan zion, eta Bizkaiko nahiz Euskal Herriko txapelak irabazi ostean, entrenatzailearen gomendioz hasi zen sokatiran. Kasik hamar urte geroago, dominaz beteta ditu etxeko apalak.\nOso kirolari gutxik esan dezakete munduko txapeldunak direla, eta are gutxiagok hainbat urtetan eskuratu dutela garaipena!\nBadaiotzek 2002an irabazi zuen lehen aldiz Munduko Sokatira Txapelketa Corken, Irlandan, pisu handian nahiz txikian. Nik 2004an Glasgowen, Eskozian, antolatu zuten txapelketan hartu nuen parte lehen aldiz, eta urre biak lortu genituen. 2008an, 2010ean eta iaz Perthen, Eskozian, ere hainbat eskuratu genituen… Orotara urrezko sei eta zilarrezko hiru domina lortu ditu taldeak munduko txapelketetan, ez da marka txarra!\nSokatira herri kirola da gurean, baina beste hainbat lekutan ere praktikatzen dute.\nBai, askok uste dute euskal kirola dela, baina munduan oso zabalduta dago. Kontinente guztietako taldeen aurka lehiatu izan gara: Australia, Hegoafrika, Txina, Taiwan, Japonia, Herbehereak, Suitza, Suedia edota Eskozia, eta esan beharra dago, egun, andrazkoen kategorian Ekialde Urruneko taldeak direla nagusi, dudarik gabe.\nEuskal Herriak ez du selekzio mailan parte hartzen, zuek Badaiotz taldearen izenean lehiatzen zarete.\nEz, zoritxarrez ez dago euskal selekzio gisa parte hartzeko aukerarik oraindik, talde mailako txapelketan parte hartu izan dugu. Ez dakit potentzia handienei irabazteko gai izango ginatekeen, baina egia da talde eta nazio mailan parte hartzen duten ekipoak kide berberekin aritzen direla bi txapelketetan… Beraz, euskal selekzioaren utopia errealitate balitz, ahalegin guztiak egingo genituzke Munduko Txapelketa irabazteko!\nHistorikoki gizonezkoen kirola izanagatik, nola hartu zaituztete? Jaso al duzue sekula begirada txarrik, komentario ezegokirik?\nNik ez ditut zuzeneko komentario eta egoera matxistak bizi izan, baina, argi dago, emakumeen lorpenak eta lanak ez direla berdin tratatzen eta erakusten; askoz oihartzun handiagoa du gizonezkoen urre batek, andrazkoenak baino. Kirol guztietan gertatzen da, eta are gehiago gutxiengoa duten kirolen kasuan. Mundial bat irabazi izana eta herrian gehienek ezertxo ere ez jakitea lotsagarria iruditzen zait!\nZuek 500 kiloko kategorian aritzen zarete, baina zein beste kategoria bereizten dira andrazkoen alorrean?\nBi: ni hasi nintzenean 480 eta 520 kiloko kategoriak ziren, eta gerora 500 eta 540 kilokoak bilakatu dira. Euskal taldeak, baina, hobeto moldatzen gara pisu txikian gure gorpuzkera dela eta. Esaterako, aurtengo Munduko Txapelketan, pisu txikiko kategorian, Taiwango taldeak baino 36 kilo gutxiago pisatzen genituen, eta horri aurre egitea oso zaila da, bereziki pisua gakoa den kiroletan.\nOker ez banabil, 2012 amaieran Taiwanera joan zineten emakume sokatiralari bati buruzko film bat errodatzera. Nolakoa izan zen esperientzia?\nIzugarria! Taiwanen sokatiralariak profesionalak dira, hau da, sokatiratik bizi dira. Ikasle garaian aritzen dira, eta emaitza onak lortzen dituzten sokatiralariek ikasketak ordaintzeko aukera dute, Gobernuak diru laguntzak ematen baitizkie eskolatik hasi eta unibertsitate garairaino. Oso erroturik dagoen kirola da, eta laguntza, inbertsio eta babes ugari jasotzen dituzte instituzio eta enpresa pribatuengandik. Sokatirari errespetu itzela diote eta pelikula bat egitea lortu dute! Gure arteko harremana, aldiz, sare sozialen bidez hasi zen: Taiwango sokatiralari batekin hartu emanetan jarri nintzen mundialetik etorri ostean, eta proposamena martxo inguruan egin zigun; dena den, gu ez ginen iraila bukaera arte joan bertara. Oso interesgarria izan zen, sokatirari dioten miresmena, errespetua eta gorazarrea ikusteko balio izan zigun, guk afizio duguna haiek ofizio baitute. Milaka sokatiralari aritzen dira eta emaitza itzelak lortzen dituzte, sinestezina da!\nEta gure artean, zer egin herri kirolak gazteen artean sustatzeko?\nModu bakarra eskolan sartzea da, haurrak herri kirolak praktikatzen hastea. Hor egin behar da ahalegina, zaletasuna umetatik errotzen joan dadin.


Oilo-ipurdia jartzen duten kilometroz betetako ibilbidea Bizkaian barna - GARA\nHerrira sartzean, megafoniako musika isilduta, txalaparta doinuak barrenera ailegatu ziren, zuzen. Zahar-etxeko lagunek terrazatik agur egiten zuten, dentistek kontsultaren ataritik. Errepidean aitzinera egin eta bi aldeetatik herritarren txalo eta muxuak jasotzean, begiak betetzen ziren.\nBehin baino gehiagotan nahasten dira ekimen honetan irria eta negarra, eta atzo halako momentu batzuk izan ziren. Goizean, Ortuellan, Asier furgonetako argazkilariak kilometro bat oparitu zion amari. Honek ez daki euskaraz eta semeak eskerrak eman zizkion hizkuntza hau ikasteko aukera emateagatik eta hala mundu bat zabaltzeagatik. Hain zeuden hunkituta, anai-arreba guztiak malkotan, amak ezin izan zuela kilometroa bukatu.\nGeroago, Trapagan, 1.963. kilometroa urte hartan jaio ziren AEK-ko bost kidek bete zuten, Mertxe Mugikak, Felix Gomezek, Ana Vizanek, Idoia Campok eta Klara Astondoak. Kilometroz mozorrotuta, ileordeak buruan, primeran pasatu zuten, Edurne Brouard eta lankideek furgonetatik zirikatzen eta animatzen zituzten bitartean.\nLourdes Artetxe omenduz\nBazkalorduan, Erromon, bi zati hagitz hunkigarri korritu zituzten bata bertzearen segidan. Lehenengoan, Joseba Kanpok eta Urtsa Erraztik hartu zuten testigua, Korrikaren sortzaileetako bik. Eta hurrengo partea, Lourdes Artetxe duela hilabete eskas zendu zen Uribe Kostako AEK-ko irakasle historikoari eskaini zioten. Martxa heltzean, lore sorta bat eman zioten familiari erakundearen eta Korrikaren izenean eta lankide guztiek egin zuten lasterka, euren babesa eta eskerrak emateko.\n«Beregandik ikasitako bideari jarraipena eman diogu. Lourdesen lan egiteko grina nabarmenduko nuke, prestutasuna, lantaldea nola bultzatzen zuen, euskararekin izan zuen konpromisoa. Bizi osoa AEKn egin zuen», adierazi zuen Mertxe Mugika erakunde honetako koordinatzaile nagusiak. Denei eskerrak eman nahi izan zizkien.\nMugikak, Brouardek eta gainerako lankideek bezala malkoak begietan zituztela egin zuten korrika, txaloen berotasunean. Jende ilara luzea zen eta gibelean zihoazenak ez zebiltzan oinez, hanka eta eskuei gogoz eraginez eta animatzen baizik.\nGoizeko bederatzi eta erdiak aldera sartu zen maratoia Ezkerraldean. Santurtzitik Portugaletera eta handik Sestao, Barakaldo eta Erandiora, «Gora Bizkaia euskalduna! Gora Euskal Herri euskalduna!» oihukatuz. Sestaon, Kale Nagusia bete zuten euskalakariek. Orokorrean, hagitz indartsua izan zen itsaso usaineko eskualde honetako bidaia, intentsua eta kaotikoa ere bai zenbaitetan, pibotez betetako kale bihurrietatik igarotzean.\nItsasadarrean, uraren gainean ere ibili zen lekukoa, justu 2.000. kilometroan. Ibaizabalen Barakaldoko aldean Kaiku arraun taldeak hartu zuen testigua, Jose Luis Kortak hain zuzen, eta talde indartsu honetako patroiak talde txikiago bati, Lutxanari, eman zion euskara, bertze aldera, Erandiora, Uribe Kostara eraman zezan.\nItsasadarraren alde bietan sortu zen sekulako giroa arraunlariei begira. Argazkiak ateratzen, dantzan, txantxetan... ongi pasatu zuen jendeak. Erandion, jende artetik pasatzean, «Eskerrik asko!» erraten zuten.\nAlgortara bazkalorduan ailegatu zen martxa eta, bertzeak bertze, aurten 50 urte beteko dituen San Nikolas Ikastolak egin zuen kilometro bat. Ospatzeko, sortzaileetako batek eraman zuen lekukoa eta ume guztiak atera ziren korrika egitera.\nUrdulizen, Leioako nesken futbol taldeko lagunek kilometro bat erosi diete Irantzu kideari eta Gorka senarrari. Lekukoa eramateko aukera da euren ezkontza oparia. AEK-koek halako eskari gehiago ere izan dituztela kontatu ziguten. Batzuek Korrika hasi baino aunitzez lehenago erreserbatu nahi izaten dute gainera beren zatia. Mungian, ezkondu aitzineko agur besta ospatu nahi zuen bertze kuadrilla batek erosi zuen kilometro bat.\nHerri honetan, kilometro berezi gehiago ere izan zen, Mungin Geure Ikurrek plataformarena adibidez. Lasterketa ailegatu aitzinetik postutxo batean ikurrina txikiak saltzen ari ziren kilometro bat zuri, gorri eta berdez egiteko. Bizikleta baten gainean bandera handi bat ere bazuten. Imanol Goirigolzarrik eta Igotz Zorrozuak azaldu zutenez, bandera hori-gorriaren inposizioa dela-eta sortu dute talde hau. «Guztiz irekia da eta kolore guztietako jendea gaude. Bidea egiten ari gara, herria pizten, ea lortzen dugun udaletxean bandera espainola ez jartzea. Hori da gure helburua epe laburrera. Luzera, berriz, argi dago... Independentzia!». Lehenengo urratsa dute Korrikako hau eta honen ondotik egiteko gauza ugari pentsatu dituztela kontatu ziguten. Uribe-Butroe eskualdeko herri honetan, balkoi anitzetan daude ikurrinak jarrita eta hemendik gutxira bandera hauekin betetzea espero dute. Udalak helegitea jarri du bandera espainola ez ezartzeko eta behin betiko epaia laster iristea espero dute.\nPostu honen inguruan, jendetza zegoen plazan bilduta, lasterketaren zain, tartean Mariana, Janire, Lierni eta Ametz, Legarda Herri Ikastetxeko lagunak. Gogoz zeuden parte hartzeko. Batek lehenengo aldiz probatu behar zuen. Aitzinetik, Korrika Txikia ere egina zuten. Mungiako eskola guztiak elkartu eta futbol zelaira joan ginen eta hor Korrikaren kantarekin egindako koreografia dantzatu genuen», kontatu zuten.


Mafaldak, Lagrimas De Sangrek eta Aneguriak joko dute Orozkoko sanantolinetan - Orozko - Aiaraldea.eus\nMafaldak, Lagrimas De Sangrek eta Aneguriak joko dute Orozkoko sanantolinetan\nErredakzioa 2017-08-11 09:00\nMafalda talde valentziarra izango da Zapatu Morean. / Saioa Gauilunak\nZopilotes Txirriaos, Ezten Giro eta Radio Revolución ere egongo dira, besteak beste.\nMusika eskaintza anitz eta oparoa egongo da sanantolinetan. Hainbat estilotako taldeak taularatuko dira.\nHorietako asko lan berria besapean dutela iritsiko dira Orozkora. Iaz argitaratu zituzten euren bigarren diskoak Mafalda eta Lagrimas De Sangre taldeek, eta horiek aurkeztera bertaratuko dira Orozkora irailaren 2an. Txosnagunean eta Gorbeia kaleko eszenatokian joko dute, hurrenez hurren.\nMafaldaren kontzertuaren ostean Aneguria rap abeslaria igoko da oholtzara, festa goizeko ordu txikietara arte luzatzeko.\nZopilotes Txirriaosek, aldiz, hirugarren diskoa -Entre Atxunes y Culebras deitutakoa- argitaratu berri du. Radio Revolución eta Ezten Giro taldeekin batera joko du Txosnagunean, irailaren 1ean.\nJurgi Ibarretxe laudioarrak eskualdeko beste musikari batzuekin sortutako cumbia estiloko taldea da Radio Revolución; emakume musikariekin osatutako erromeria talde gipuzkoarra da, aldiz, Ezten Giro.\nEz dira faltako ezta ere jaiak girotzeko erromeria eta musika jartzaileak. DJ Bull izango da lehena, abuztuaren 31n. Bere musika bilduma amaigabeko aleak jarriko ditu txosnagunean, dagoen jende eta giroaren arabera moldatuta. Oxabi berbenak joko du biharamunean eta Joselu Anaiak talde mitikoak, berriz, irailaren 3an.\nBestalde, musika eta antzerkia uztartuko dituzte Las Fellini talde ospetsuko kideek. Berakatz Egunean -Irailak 4- igoko dira Zubiaur Plazako oholtzara, 17:00etan.


Haurreskolak Partzuergoko mahai negoziatzailea berriz ere bertan behera utzi du gerenteak | LAB sindikatua Hezkuntzan eta Irakaskuntzan\nHasiera 0-3 zikloa Haurreskolak Partzuergoko mahai negoziatzailea berriz ere bertan behera utzi du gerenteak\nHaurreskolak Partzuergoko mahai negoziatzailea berriz ere bertan behera utzi du gerenteak\nUztailaren 6an Haurreskolak Partzuergoan ordezkaritza dugun sindikatuok salatu genuen 2021eko ekainaren 22rako deitua zegoen Mahai Negoziatzailea hiru aldiz atzeratu dela. Horrez gain, mahai negoziatzailean parte hartzen duten Administrazioko ordezkariei exijitu genien ikasturtean zehar azken urteetan eman diren desplazamenduak saihestu, haurreskolen proiektu pedagogikoen bideragarritasuna bermatu, haur hezitzaileen eta enpleguaren egonkortasuna bermatuko duen negoziazioa martxan jarri zein kontingentzia planak modu egokian gauzatzeko bilera egotea.\nAurrekoan esan bezala, onartezina iruditzen zaigu data hauetan oraindik ere datorren ikasturtera begirako horniketaren inguruan inolako proposamenik ez partekatu izana. Haurreskolak Partzuergoko hezitzaileok hurrengo ikasturteko lanpostuen zerrenda zein den jakin gabe jarraitzen dugu, kontingentzia plana burutzeko behar besteko horniketa pertsonala egongo den ezagutu gabe,… Lotsagarria da langileekiko erakusten ari diren errespetu falta eta eredu gerentzialeren porrota begi-bistakoa izanda, gerente moduan dagozkion eginkizunak betetzeko gaitasun eza.\nAurreko sarreraLanaldia murrizteko baimenen, aldi baterako eteteen eta eszedentzien iraupenari buruzko jarraibideak zehaztu ditu EAEko Hezkuntza Sailak\nHurrengo sarreraHaurreskolak Partzuergoa noraezean eredu gerentzialarekin


Yawuru hizkuntza indigena ikasteko ikastaroa - Azkue Fundazioa- Euskara sustatzen\nHasiera • Euskararen Etxea • Hizkuntza Gutxituak • Berriak • Yawuru hizkuntza indigena ikasteko ikastaroa\nYawuru hizkuntza indigena ikasteko ikastaroa\nYawuru hizkuntza arriskuan dago; 2016an 61 jatorrizko hiztun erregistratuta zeuden. Australia mendebaldeko Broome-ko hego-kostaldean hitz egiten da, Kimberley eskualdean.\n2016an, Broome-ko Notre Dame Unibertsitatean Walalangga Yawuru Ngan-ga (“Yawuru hizkuntza ikasten ari zara”) programa pilotoa eskaintzen hasi zen yawuru hizkuntza ikasteko.\nGraduatzeko, ikasleek ordu betez hitz egin behar zuten yawuru hizkuntzan haien gaitasuna erakutsiz 50 arlo desberdinetan. Bi urteko programa honetan, astero 15 ordu pasatzen zuten klasean hizkuntza ikasteko.\nLola Jones, Mendebaldeko Australiako Hezkuntza Departamentuko hizkuntza aborigenen aholkulari nagusiaren hitzetan, 2021erako 20 heldu programan graduatzea eta Broomeko eskoletan yawuru hizkuntza irakastea da helburua. 9 heldu graduatu ziren 2018ko azaroan. Horien artean, Anita Dean, Isobel Varney, Anne-Janette Phillips eta Janet Coz.\nAnitak bere amamarena zen yawuru hizkuntza irakatsi nahi die orain bere sei seme-alabei. Isobel Varney-k aldiz, yawuru irakaslea izan nahi duela argi dauka 20 urterekin. Anne-Janette-k musika eta dantzarekin lotu nahi du hizkuntza. Graduatuetatik helduenak, Janet, 75 urterekin graduatu zen.\nHorrelako ikasleak izatea erronka izan daiteke hizkuntza irakasleentzat, baina Coco Yu eta Hiroko Shioji irakasleek oso baikor ikusi zuten esperientzia elkar laguntzen zutelako. Gazteenek teknologian trebeagoak ziren eta helduenek bertako natura eta ingurua hobeto ezagutzen zuten, beraz, bakoitzak zituen ezagutzak konpartitzen zituen.\nLola Jones-en hitzetan, bertako hizkuntza eskoletan irakastea garrantzitsua da, baina horrekin soilik ezin daiteke hizkuntza bat biziberritu. Eguneroko erabilera erreklamatu behar da. Hizkuntzak zure herrira, bihotzera, familiara, inguruan egiten duzunera lotzen zaitu. Jones-ek uste du arriskuan jarraituko duela hizkuntza ez bada ama hizkuntza bezala etxean transmititzen. Coco Yu irakaslearen ustetan, oraindik lan handia dago egiteke.\nTags: Australiaeducaciónhezkuntzahizkuntzen biziberritzearevitalización lingüísticayawuru


Tomismo - Wikipedia, entziklopedia askea.\nTomismoa San Tomas Akinokoaren filosofia- eta teologia-sistema da. San Agustinen pentsamendu tradizionalaren aurrean, kristau irakaspenen eta Aristotelesen filosofiaren pentsamenduaren arteko sintesia izan zen. Tomismoak izatearen (actus essendi) lehentasuna azpimarratzen du esentziaren aurrean. Horren arabera, giza ezaguerak ez du beharrezko Jainkoaren argi berezirik egia ezagutzeko. Hala, tomismoak egiaren bilatze-lanean eta ezagutzaren oinarrian arrazoia eta goi-agerkundea, bakoitza bere mailan, jarri zituen. Ezagutzaren lehen pausua sentimenen bidezkoa da, eta bertatik adimenak indukzioz zein dedukzioz fenomenoen kausak eta izadiaren legeak ateratzen ditu, azken kausa bat badela, bere baitakoa eta betierekoa, ulertzeraino. Hasieran, elizako agintariek arbuiatu egin zuten tomismoa, baina berehala onartua izan zen eta Erromako Elizaren filosofia nagusia bilakatu zen.


2018ko maiatzaren 21a, astelehena | Ordua Euskal Herrian 15:01:51\nAinhoa Aznarez Emakume Aurrerakoien taldeko buruaJosu Santesteban\nAhotsak taldeko kidea ere bazara, baina ez zitzaidan sarrerako testuan sartzen eta orain garrantzitsua ote den ez nago seguru...\nBai, duela bost urte Barne Ministerioak ipini zizkidan eta haiek esango didate noiz kendu; beraien eskuetan dago erabaki hori.\nZure zenbait alderdikidek protagonismo nahia leporatu zizuten.\nGatazka bat konpontzeko asmoa ezin daiteke protagonismoarekin lotu, falta zena!\nETAk zuri bizitza kentzeko beldurretan bizi al zara?\nSanferminetan zezenek protagonismo itzela dute gure hirian eta presidente izateak festa beste modu batean ikustera eramaten zaitu.\nBaina zeu ere oso zezenzalea zara eta horrek “armairuan” edukiko zaitu zenbait girotan, noski!\nGehienbat Iruñean, baina lasai asko egon daitezke: ez dut inoren posturik ezta inolako poltronarik nahi. Zinegotzia izan aurretik beti lan egin izan dut gizarte-sareetan eta horrela jarraituko dut: horrek merezi du benetan!